Избосканда ўқувчилар маҳалла фуқаролар йиғинининг совуқ ва зах хоналарида таълим олаётгани рад этилди\nАндижон вилояти Избоскан туманида ўқувчилар маҳалла фуқаролар йиғинининг совуқ ва зах хоналарида таълим олаётгани ҳақидаги хабар туман ҳокимлиги матбуот хизмати томонидан рад этилди.\nМаълум қилинишича, 15 октябрь, пайшанба куни ижтимоий тармоқларда «Избосканда туя гўшти еган қурилиш» сарлавҳаси остида танқидий мақола тарқалган. Мазкур мақола кўплаб муҳокамаларга сабаб бўлган. Ушбу мақола юзасидан туман ҳокимлиги ҳамда халқ таълими бўлими томонидан ишчи гуруҳ тузилиб, ўрганиш ишлари олиб борилган.\nФото: Избоскан туман ҳокимлиги матбуот хизмати\nТаъкидланишича, Шакват Мирзиёевнинг 2020 йил 10 январдаги қарорига асосан Избоскан туманидаги 31-умумтаълим мактаби 2019 йилги Инвестиция давлат дастурига киритилган ва 2020 йилда қурилиш ишларини якунлаш режалаштирилган. Пудратчи ташкилот «Мукаммал таъмир қурилиш кўрки» масъулияти чекланган жамияти томонидан 3 миллард 277 миллион 500 минг сўм маблағ эвазига реконструкция қилиш ҳамда қўшимча янги бино қуриш ишлари олиб борилмоқда.\nХабарга кўра, янги қурилган 180 ўринли бино тўлиқ ишга тушган ҳамда мазкур бинода таълим жараёни олиб борилмоқда. Мавжуд 192 ўринли ўқув биноси капитал таъмирланмоқда ва унинг 90 фоиз таъмирлаш ишлари якунланган. Бино октябрь ойи якунига топширилиши режалаштирилган.\nМактаб директори ҳамда «Наврўзобод» МФЙ раиси билан суҳбат олиб борилганда, мактабда жами 394 нафар ўқувчи таълим олиши ва таълим жараёни 2 сменада ташкил этилгани айтган. Шунингдек, ўқувчиларнинг 295 нафари анъанавий ҳамда 99 нафари онлайн шаклда таълимга жалб қилинган. Ўрганишлар давомида мақолада айтилган «Ўқувчилар маҳалла фуқаролар йиғинининг совуқ ва зах хоналарида таълим олишмоқда» айблови ёлғон ва асоссиз эканлиги аниқланган.\nМаълумот учун, сўнгги 3 йил давомида туманнинг 15 та умумий ўрта таълим мактабларида жами 51 миллиард 300 миллион сўмлик қурилиш таъмирлаш ишлари олиб борилган.\nБундан аввал Пахтаободда фуқарога тегишли иссиқхона ва боғ бузиб ташланаётгани ҳақидаги хабар рад этилгани ҳамда Андижонда газ таъминотининг узилиши ва пасайиш сабаблари маълум қилинганди. Кейинчалик Андижонда 6 та эгизак чақалоқ туғилгани ва Избоскандаги тиббиёт муассасасида COVID-19’га чалинган ходимлар ишлаётгани рад этилгани ҳақида хабар берилганди.


«Юлдузлар жанги» 11 сентябрь теракти ташкилотчиларини илҳомлантирганми? - Shou-Bizne - Новости - KUTUBXONA - Узбек кино 2018 смотреть онлайн\n«Юлдузлар жанги» 11 сентябрь теракти ташкилотчиларини илҳомлантирганми?\nКанадалик ёзувчи Маргарет Этвуд Нью-Йоркда 2001 йил 11 сентябрда юз берган теракт ташкилотчилари «Юлдузлар жанги» фильмидан илҳомланганини маълум қилди. Бу ҳақда «Корреспондент.net» га таяниб Дарё хабар берди.\nМаълумки, 2000 йилда Данияда антиутопия романига асосланган «Хизматчи ҳикояси» операси саҳналаштирилган. Опера томошабинларга турли объектларнинг портлаш кадрларини намойиш этишдан бошланган, уларнинг орасида Нью-Йоркдаги Бутунжаҳон савдо маркази ҳам бўлган. У вақтда эса бинолар ҳали портлатилмаган эди.\nЁзувчининг қўшимча қилишича, террорчилар операдан эмас, балки Юлдузлар жанги фантастик афсонасидан илҳомланган. «Биринчи фильмда икки йигит самолётда ниманингдир ичига учиб киради ва уни ёриб ўтади», — деб таъкидлаган аёл.\nЁзувчининг сўзларига кўра, реал теракт ва фильм воқеалари ўртасидаги фарқ шундаки, фильм қаҳрамонлари омон қолишга муваффақ бўлган.\n2001 йил 11 сентябрда иккита самолёт АҚШнинг Нью-Йорк шаҳридаги Бутунжаҳон савдо маркази биноларига урилган, учинчиси эса Пентагон биноси устига қулаган. Теракт учун жавобгарликни «ал-Қоида» ташкилоти ўз бўйнига олган.\nКатегория: Shou-Bizne | Добавил: uznewuz (12.04.2018)


"Yuksak ma’naviyat — engilmas kuch" китоби, Islom Karimov\nҲурматли ўқувчи, Юртбошимиз Ислом Каримовнинг «Юксак маънавият — енгилмас куч» китоби 2008 йилда чоп этилганидан хабардорсиз. Халқимиз томонидан алоҳида қизиқиш ва эътибор билан кутиб олинган бу фундаментал асар мамлакатимиз маънавий ҳаётида том маънода катта воқеа бўлди.\nКитоб қорақалпоқ, тожик, туркман, қирғиз ва қозоқ тилларига таржима қилиниб, чоп этилди.\nЎтган давр мобайнида бу китоб жаҳон миқёсида, хусусан, мусулмон оламида ҳам катта қизиқиш уйғотди ва Қувайт давлатида араб тилига,Туркия Республикасида турк тилига таржима қилинди. Миср Араб Республикаси, Саудия Арабистони Подшоҳлиги, Қувайт, Бирлашган Араб Амирликлари, Бахрайн каби мамлакатларда китобнинг тақдимот маросимлари ўтказилди.


Качинский Вавел қасрига дафн этилишга лойиқми?\n15 апрел 2021, Тошкент вақти: 09:14\nПолшаликларнинг айримлари Качинскийнинг Вавел қасрига кўмилишига норозилик билдирмоқдалар.\nРоссияда авиҳалокатдан нобуд бўлган Полша президенти Леҳ Качинский ва унинг рафиқаси Мария хонимни мамлакат монархлари ва аслзодалари кўмилган Краковдаги Вавел қасрига дафн этиш масаласида мамлакатда бўлиниш юзага келди.\nЧоршанба куни Краковда беш юзга яқин одам "Вавелга эмас, Варшавада қолсин", "Качинский қирол бўлмаган" деб ёзилган плакатларни кўтариб, ҳукумат қарорига қарши норозилик ўтказди.\n- Качинский Вавелга кўмилишга лойиқ эмас. У Полша учун ҳеч нарса қилгани йўқ, дейди Краковда ўтказилган намойиш қатнашчиларидан бири.\nШунингдек, поляк кинематографиясининг отаси, Оскар мукофотига сазовор бўлган "Катин" филми муаллифи Анжей Вайда ҳам Полшанинг етакчи мустақил газетаси "Gazeta Wyborcza" нашрида очиқ хат билан чиқиб, Леҳ Качинский жасадини Вавел қасрига кўмиш ҳақидаги ҳукумат қарорини "нотўғри" ва "шошма-шошарлик" деб атади.\nБир қатор поляк қироллари, шунингдек, замонавий Полшанинг биринчи етакчиси, маршал Юзеф Пилсудский жасади ҳам Вавел қасрига кўмилган.\n- Президент Леҳ Качинский оддий, камтар одам бўлган. Уни мамлакат қироллари ва маршал Пилсудский ёнига кўмишга асос йўқ, дея баёнот берди 84 ёшли поляк режиссери Анжей Вайда.\nСмоленск яқинида шанба куни рўй берган авиаҳалокатдан Полша президенти Леҳ Качинский дохил 97 одам, жумладан, поляк дипломатлари, ҳукумат ва парламент аъзолари, ҳарбий етакчилар ҳалок бўлган эди.\nАввалроқ Леҳ Качинскийнинг қизи Марта ҳам ота-онасининг Вавелга дафн этилишига қарши эканини айтган.\nАммо поляк рухонийлари Качинскийнинг Вавелга дафн этиш ҳақидаги қарорни қўллаб-қувватлашмоқда. Шунингдек, 24 мингга яқин одам Интернетда "Йўқ, Качинскийлар Вавелга кўмилиши керак" деган чақириқ билан чиққан.\nПолшада юзага келган бундай бўлинишга қарамай, ҳукумат марҳум президентни қироллар билан ёнма-ён дафн этиш қарорида қатъий.\nЯкшанба куни Леҳ Качинский ва унинг рафиқаси Мария жаҳон етакчилари, жумладан, АҚШ президенти Барак Обама ва Россия президенти Дмитрий Медведев иштирокида Вавел қасрига дафн этилади. Буни Полшанинг Малополск ўлкаси губернатори Станислав Крацик тасдиқлади.


Туркия Республикасида Ўзбекистон Республикаси Инновацион ривожланиш вазирлиги бошқарма бошлиғи Олимжон Тўйчиев ҳамда Истанбул университетининг “Entertech” технопарки бош директори Ясин Эрол ўртасида учрашув бўлиб ўтди. Учрашув давомида Туркия технопаркларининг ишлаш механизмлари, уларни бошқариш тизими, технопаркларни самарали ташкил этиш ва ривожлантириш ҳамда уларнинг унумдорлигини ошириш бўйича фикрлар алмашилди, керакли тавсиялар олинди.\nШунингдек, Истанбул университети технопарки мутахассислари 2019 йил сентябрь ойида Тошкент шаҳрига келиб, соҳа ходимлари учун маҳорат дарсларини ўтиб беришларига келишилди. Бўлажак ташриф давомида Инновацион ривожланиш вазирлиги ҳузуридаги “Яшнобод” инновацион технопарки ҳамда Истанбул университетининг “Entertech” технопарки ўртасида ҳамкорлик бўйича англашув меморандуми имзоланиши кутилмоқда. Ҳамкорлик доирасида Ўзбекистондан Туркиянинг “Entertech” технопаркига тажриба орттириш мақсадида мутахассислар жўнатилади ва технологиялар трансфери соҳасида ҳамкорлик йўлга қўйилади.\nИстанбул университетининг “Entertech” технопарки 2011 йили Истанбул университетининг “Avcilar Campus”ида ташкил этилган бўлиб, унинг мақсади инновация ва АКТ соҳасида фаолият кўрсатаётган компанияларга қулай инфратузилма яратиб беришдан иборатдир. Бугунги кунда технопарк олий ўқув юртлар, илмий тадқиқот институтлари, ва ишлаб чиқариш сектори билан технологик билимлар олиш, сифатли ва қулай стандартлаштирилган маҳсулотлар яратиш, ишлаб чиқариш унумдорлигини ошириш, маҳсулотлар таннархини пасайтириш ҳамда кичик ва ўрта бизнес вакиллари фаолиятини ҳозирги янги муҳитга мослаш учун фаол ҳамкорлик алоқаларини ўрнатмоқда.


«Муаммо фақат Роналдунинг кетганида эмас». Дель Пьеро «Ювентус»нинг муаммолари ҳақида гапирди\nЮвентусАлессандро Дель Пьеро\n«Ювентус» собиқ ҳужумчиси Алессандро дель Пьеро Турин клубининг мавсумни муваффақиятсиз бошлагани ҳақида фикрини билдирди.\n«Ювентус»нинг мавсумни бу даража бўш бошлаганидан ҳайрон қолдим, аммо «Наполи»дан учралган мағлубиятни кутилмаган дея олмайман. Бунга сабаблар кўп. Кўпчилик буни Криштиану Роналдунинг кетиши билан боғлаяпти, аммо муаммо фақат битта бу эмас.\nАллегрининг клубга қайтиши билан жамоанинг ўйини тезда ўзгариб қолмайди. Футболчилар мураббийнинг услубига мослашиши учун вақт керак. «Наполи» эса Спаллетти қўл остида кучайди.\nЖамоанинг қандай аҳволда қолганини ўйинчилар ҳам яхши тушуниб туришибди. Аллегри сингари жамоанинг тажрибали футболчилари ҳам бу вақтда ўзларини кўрсатишлари ва вазият ўнгланиши учун ёрдам беришлари лозим. Жамоани кимлар тарк этганини барча тезроқ унутиши жуда муҳим», - дейди дель Пьеро Football Italia билан суҳбатда.\nМаълумот учун, «Ювентус» А Серия 3-туридан кейин 1 очко билан 16-ўринни эгаллаб турибди.


АПЛ клублари ёзда трансферларга қанча пул сарфлашди? / CHAMPIONAT.asia\nАПЛ клублари ёзда трансферларга қанча пул сарфлашди?\n10 авг 2018 09:13\nТеглар : АПЛТрансфер\nКеча Англия премьер-лигаси клублари учун трансфер бозори ёпилди.\nБу йилдан эътиборан АПЛ клублари мавсум бошлангунига қадар янги футболчиларни харид қилиш ҳуқуқига эга бўлишди. Олдинги йилларда эса АПЛ клублари бошқа лигадаги жамоалар сингари август ойи охиригача трансфер амалга оширишар эди.\nУшбу ёзда янги футболчилар сотиб олиш учун энг кўп пулни "Ливерпуль" клуби сарфлади - 182,2 миллион евро. Ундан кейинги ўринни "Челси" эгаллади - 137 миллион. АПЛга қайтган "Фулхэм" бу борада учинчи бўлгани эътиборга молик ҳолат.\n"Тоттенхэм" клуби ёзда ўз сафига бирорта янги футболчи қўшиб олгани йўқ.\nМанба\t: brfootball\nАПЛ тарихида энг тезкор гол урган топ-5 футболчиларни биласизми? 5\n"Олд Траффорд"да ким байрам қилади? Манчестер дербиси превьюси 56\nКарикатура: "Ливерпуль" Манчестер дербисида МЮга мухлислик қилади 26\n“Тоттенхэм” янги стадионида 100 фоизлик натижа кўрсатмоқда 5\nАПЛ. "Тоттенҳэм" сўнгги дақиқаларда ғалабани илиб кетди. Яна бир қолдирилган баҳсда эса муроса йўли танланди 18\nАПЛ тарихидаги энг тезкор гол урилди 15


"Пандемия оқибатида очарчиликдан қийналаётган аҳоли сони 2 баробарга ошиб, 1 миллиард 600 миллионга етади" » Diqqat – tezkor Xabarlar\n"Пандемия оқибатида очарчиликдан қийналаётган аҳоли сони 2 баробарга ошиб, 1 миллиард 600 миллионга етади"\n15.04.2020, 06:44 | Жамият\nЎзбекистон Республикаси Президенти Шавкат Мирзиёев раислигида 14 апрель куни қишлоқ хўжалиги тармоқларини янада ривожлантириш, озиқ-овқат маҳсулотлари ишлаб чиқариш ҳажмини ошириш масалалари бўйича видеоселектор йиғилиши ўтказилди.\nҲозирги глобал инқироз ва пандемия шароитида аҳоли бандлиги ва даромадини таъминлаш, иқтисодий барқарорликни сақлашда қишлоқ хўжалиги энг кўп имкониятга эга соҳа ҳисобланади.\nХалқаро экспертларнинг фикрига кўра, пандемия оқибатида очарчиликдан қийналаётган аҳоли сони 2 баробарга ошиб, 1 миллиард 600 миллионга етади.\nМамлакатимизда ички талабни тўлиқ таъминлаш билан бирга экспортни ошириш учун ҳам катта имкониятлар бор. Сўнгги уч йилда соҳада манфаатдорликни ошириш, оддий қилиб айтганда, деҳқон ва фермерни бой қилиш учун барча масалалар ҳал қилиб берилди. Энди мутасадди раҳбарлару миришкорлар ҳам ҳосил ва даромадни кўпайтириш учун янгича ишлаши зарур.\nБу йил қишлоқ хўжалиги ва озиқ-овқат соҳаси вакиллари учун катта синов ва кенг имкониятлар йили бўлади. Пандемия ва карантин қанча вақт давом этишидан қатъи назар, аҳолининг озиқ-овқатга бўлган эҳтиёжи камаймайди. Шу боис мева-сабзавотчилик ва чорвачилик тармоқларида маҳсулот етиштириш ҳажмини икки баробарга ошириш вазифаси қўйилмоқда.\nЙиғилишда мева-сабзавотчиликка ихтисослашган 55 та туман, 86 та кластер ва 125 та кооператив бу борада етакчи бўлиши кераклиги таъкидланди. Боғ ва токзорларда қатор оралари, такрорий майдонларнинг ҳар бир қаричидан самарали фойдаланиб, 2-3 марта ҳосил олишни йўлга қўйиш зарурлиги қайд этилди.\nҚишлоқ хўжалиги вазирлиги, Боғдорчилик ҳамда Узумчилик агентликлари сабзавот, полиз ва бошқа турдаги экинлар экилишини ташкил этиш учун масъул этиб белгиланди.\nИчки ишлар вазирлигига карантин қоидаларига амал қилган ҳолда, қишлоқ хўжалиги ва ишлаб чиқариш билан боғлиқ автотранспорт воситаларининг эркин ҳаракатланишини таъминлаш бўйича топшириқ берилди.\nМаҳсулот ҳажмини ошириш учун жорий йилда 124 минг гектар оборотдан чиққан ерларни тўлиқ ўзлаштириш лозим.\nБугунги кунда Бахмал туманида 3 минг гектар, Қўшработ туманида 5 минг гектар, Бешариқ туманида 2 минг гектар оборотдан чиққан ерда қудуқлар қазилиб, боғ ва токзорлар барпо қилиш бошланган. Бундай лойиҳаларни бошқа ҳудудларда ҳам амалга ошириш, сув чиқариб, лалми ерларни ўзлаштириш зарурлиги таъкидланди.\nБу мақсадлар учун Боғдорчилик ва иссиқхона хўжалигини ривожлантириш агентлиги ҳамда Узумчилик ва виночиликни ривожлантириш агентлиги жамғармаларига 300 миллиард сўм ажратилади. Ташкил этилган боғ ва токзорлар, иссиқхоналар аҳолига 3 йиллик имтиёзли давр билан, 7 йилгача лизинг асосида берилади.\nЯна бир йўналиш – ўзлаштирилган ернинг ижара ҳуқуқи муайян озиқ-овқат турини етиштириш шарти билан 5-10 йилга сотилади. Бундан тушган маблағ янги ерларни ўзлаштиришга сарфланади.\nЙиғилишда уруғлик ва минерал ўғитлар таъминоти муаммоси ҳам таҳлил қилинди.\nБугунги кунда экин уруғларининг 25-30 фоизи хориждан олиб келинади, қолган қисми эса деҳқонлар томонидан турлича тайёрланади.\nХитойда экспортбоп дуккакли экинлардан 30-40 центнер ҳосил олинса, Ўзбекистонда 20 центнердан ошмайди, айрим ҳудудларда эса 7-8 центнерни ташкил қилади, холос.\nПандемия шароитида уруғликлар таъминотида узилишлар бўлмаслиги кераклиги айтиб ўтилди.\nҲар йили мамлакатимизга 300 минг тоннага яқин картошка, шунингдек, 10-15 минг тонна уруғлик картошка чет элдан олиб келинади. Шу боис Қўрғонтепа, Бахмал, Зомин, Шаҳрисабз, Китоб, Янгиқўрғон, Булунғур, Бўстонлиқ туманлари уруғлик картошка етиштиришга ихтисослаштирилиши белгиланди.\nТизимдаги яна бир муаммо – мева-сабзавот етиштириш учун 255 минг тонна фосфорли, 290 минг тонна азотли ўғит етишмайди. Шунингдек, ўғитларнинг биржа савдолари орқали сотилиши ҳам деҳқонларга қатор қийинчиликларни туғдирмоқда.\nШу боис “Ўзкимёсаноат” акциядорлик жамиятига мева-сабзавотчиликка ихтисослашган 55 та туманда ўғит дўконлари ташкил этиш вазифаси қўйилди.\n– Экинларни экишга оз муддат қолди. Бу ишларни ўн кун ичида якунламасак, кейин кеч бўлади. Маблағ бўлмаса, экин ҳам бўлмайди, – деди давлатимиз раҳбари.\nШундан келиб чиқиб, мева-сабзавот етиштириш ва сотиб олишга алоҳида молиялаштириш тизимини жорий этиш бўйича кўрсатма берилди.\nСерқуёш юртимизда апрель ойининг иккинчи ярмида кўкат, помидор, бодринг, май ойида эса гилос ва ўрик тайёр бўлади. Экспортнинг 60-70 фоизи ушбу маҳсулотларга тўғри келади.\nМутасаддиларга мева-сабзавотлар экспорти бўйича туманлар ва хўжаликлар кесимида аниқ ҳисоб-китоб қилиб, пандемия шароитида юзага келадиган масалаларни қисқа муддатда ҳал қилиб бориш бўйича топшириқлар берилди.\nМамлакатимизда чорвачиликни ривожлантиришга ҳам алоҳида эътибор қаратилмоқда. Қорақалпоғистон Республикаси ва Тошкент вилоятининг Оҳангарон туманини шу тармоққа ихтисослаштириш бўйича алоҳида қарорлар қабул қилинди. Умуман, тармоқда олдинги йилларда бўлмаган рағбатлантириш механизми йўлга қўйилди. Наслли моллар учун 2 миллион сўмгача, наслли қўй ва эчкига 400 минг сўмдан субсидия ажратиш механизми жорий этилди. Жойларда замонавий чорва комплекслари ишга туширилмоқда.\nПрезидентимиз энди маҳсулот ишлаб чиқаришни кўпайтириш билан бирга импорт қилинаётган товарлар ўрнини қоплаш зарурлигини таъкидлади.\nОзуқа ишлаб чиқарадиган корхоналар, қорамол боқиш бўйича оилавий кооперацияларни кўпайтириш бўйича вазифалар қўйилди. Ҳар бир вилоятда наслли қорамол тайёрлаш ва сотишга мўлжалланган хўжаликлар ташкил этилиши белгиланди.\nПаррандачиликда ҳам озуқа таъминотини мустаҳкамлаш ва аҳоли билан кооперацияни ривожлантириш керак.\nЙиғилишда қайд этилганидек, кооперация асосида хонадонларда парранда боқиш тажрибаси кенг жорий этилади. Бунда паррандачилик корхонаси хонадонга уч кунлик жўжаларни тарқатиб, озуқасини етказиб беради. Қирқ кундан кейин кооперациянинг ўзи гўштни марказлашган ҳолда сотиб олади.\nМаълумки, балиқчилик учун ҳам барча ҳуқуқий-ташкилий асослар яратилган. Ўтган йили юртимизда 200 минг тонна балиқ етиштирилган.\nБугунги кунда 38 минг гектар сунъий сув ҳавзаларининг атиги 0,6 фоизида интенсив балиқчилик ташкил этилган. Қолаверса, уларда ҳосилдорлик даражаси пастлигича қолмоқда.\nЙиғилишда бу йил балиқ етиштиришни камида 350 минг тоннага етказиш, сунъий ҳавзалардан фойдаланиш самарадорлигини ошириб, балиқчилик хўжаликлари ва қайта ишлаш корхоналари ташкил қилиш бўйича қатор топшириқлар берилди.\nАсалчилик тармоғига эътибор қаратилар экан, бу йил ишлаб чиқариш ҳажмини 5 баробарга кўпайтириш, ўрмон хўжаликларидаги имкониятларни тўла ишга солиш муҳимлиги таъкидланди. Аҳолига асалари уялари тарқатиб, улардан маҳсулот сотиб оладиган асаларичилик кластерлари ташкил қилиш бўйича вазифалар белгиланди.\nҚишлоқ аҳолисини уй шароитида иш билан таъминлайдиган резервлардан бири – ипакчилик соҳаси. Жорий йилда 382 минг қути ипак қурти боқилишини инобатга олсак, бу камида 750 минг одамни иш билан банд қилиш дегани.\n“Ўзбекипаксаноат” уюшмаси ва Меҳнат вазирлигига бу борадаги ишларни самарали ташкил этиш, яхши ҳосил олган хонадонларга қўшимча маблағлар ажратиш топширилди.\n– Ушбу чора-тадбирлар натижасида минглаб фуқароларимизни иш билан таъминлаш, даромадларини кўпайтиришга эришамиз. Бозорларимизда маҳсулот кўп бўлади. Ҳар бир вазир, сектор раҳбари буни юрагидан ўтказиб, мамлакат озиқ-овқат хавфсизлигини таъминлашда менинг ўрним қандай бўлади, деган саволга виждонан жавоб бериши керак, – деди Президент.\nВидеоселектор йиғилишида қишлоқ хўжалиги тармоқлари раҳбарлари, вилоят ҳокимлари ахборот берди. Ҳудудларга бириктирилган мутасаддилар ва ҳокимларнинг пандемия даврида амалга ошираётган ишлари танқидий кўриб чиқилди.\nТеглар: Ўзбекистон Президент Шавкат Мирзиёев қишлоқ озиқ-овқат маҳсулот видеоселектор йиғилиш\nЎзбекистон Республикаси Президенти Шавкат Мирзиёевнинг Туркий тилли давлатлар Ҳамкорлик кенгашининг навбатдан ташқари саммитидаги нутқи\nПрезидент боғ ва токзорлар орасига полиз экинларини экишга кўрсатма берди


"Челси" ва "Суонси" ҳужумчи алмашади\n10 январь, 2017, 11:05\nАнглия премьер-лигасининг икки жамоаси - "Челси" ва "Суонси Сити" ўз ҳужумчиларини алмашадиган бўлди.\nЁзда "Марсель"дан "Челси"га олиб келинган Миши Батшуайи лондонликларнинг асосий таркибига киролмади. Шунинг учун лондонликлар 23 ёшли футболчининг кўпроқ ўйин амалиётига эга бўлиши учун бошқа жамоага ўтишига розилигини билдирди.\n"Челси" асосий тўпурари Диего Костага рақобат қилиш учун "Суонси" шарафини ҳимоя қилаётган испаниялик жаҳон чемпиони Фернандо Льорентени олиб келишни истамоқда. Жамоа бш мураббийи Антонио Конте тўпурар ҳужумчининг маҳоратини яхши билан. Мураббий ва футболчи 2013-2015 йиллари "Ювентус"да бирга фаолият олиб борган.\n31 ёшли Фернандо Льоренте жорий мавсумда 13 та учрашувда олтита гол урди. Батшуайи эса 12 та ўйинда майдонга тушиб, рақиб дарвозасини бир маротаба ишғол қилди.


Худонинг танлови — Dilkashradio.com\nАссалому алайкум ҳурматли радио тингловчи биродарлар. Сизлар билан яна радио тўлқинлари орқали учрашиб турганимиздан бағоят миннатдормиз. Бугун мен Ғолиббек микрофон олдидаман. Худога шукур, ҳозирги кунда содир бўлаётган қувғинлар ва айрим муаммоларга қарамай, Худованд барча халқлардан Ўзи танлаган инсонларни ажратиб олмоқда.\nБир биродаримиз айтганидек, агар масиҳийнинг ҳаётида ҳамма нарса бир текис кетаверса, инсон ухлаб қолади. Натижада Худо билан алоқа қилишдан тўхтаб қолиши мумкин экан. Балки бу гапда жон бордир. Шунинг учун ҳам ҳозирги кунда бизнинг мамлакатимиздаги муаммолар биродарларимизнинг ухлаб қолишига йўл қўймаётгандек.\nХудованд Ўзи танлаб олган инсонларни Ўзининг улуғ мақсадида иштироқ этишларини хоҳлаяпти. Шунинг учун ҳам Худо биродарларимизни ибодатхоналарда бирлаштиряпти, Ўзининг буюк топшириғини бизларга бериш учун. Матто Хушхабар китобининг 28 боби 19 ва 20 оятларида ёзилганидек:\n“Шунинг учун бориб барча халқлардан шогирд орттиринглар. Уларни Ота,Ўғил ва Муқаддас Руҳ номи билан сувга чўмдириб, имонга киритинглар. Мен сизларга буюрган ҳамма нарсага амал қилишни уларга ўргатинглар.\nМана, Мен ҳар куни, дунёнинг охиригача сизлар билан бирга бўламан”. Жамоатларнинг хизмат олиб бориш усуллари ҳар хил бўлиши мумкин. Лекин асосийси, барчамизнинг мақсадимиз бир. Яъни Эгамиз Худовандга мақтов келтириш ва Унинг номини улуғлаш.\nАзизлар, бизда мақсад бор экан, келинг, шу мақсадимизни амалга ошириш учун биргаликда хизмат қилайлик. Ватанимиз ва унда яшаётган одамлар учун, содир бўлаётган айрим муаммолар учун, энг муҳими, ватандошларимизнинг нажотга эга бўлиши учун доимо ибодатда бўлайлик.\nАгар Муқаддас Китобга қарасак, у ерда жамоатларнинг усуллари тартиб ва қоидалари ҳақида кам ёзилганини кўришимиз мумкин. Муқаддас каломда ҳам асосан инсонларнинг қалби ва бир-бирига бўлган севгиси ҳақида гапирилади.\nШундай экан, Худо Ўз улуғворлигини дунёга кўрсатиш учун ҳар хил шаклдаги жамоатлар орқали илоҳий умматни бунёд этмоқда. Худованд дунёдаги тўғри таълимотга эга бўлган жамоатлар орқали Ўзининг буюк ишларини амалга оширяпти. Худованднинг шоҳлиги кенгдир ва У Ўзи танлаган инсонларни ҳар хил усуллар билан Ўзининг олдига чақиряпти.\nҲурматли радио тингловчилар, эшиттиришимизнинг бошида айтиб ўтганимиздек, ухлаб, мудраб қолмаслигимиз учун Худовандга хизмат қилайлик. Юртимизда ҳали нажот ҳақида билмаган кўплаб инсонлар бор, уларга нажот йўлини кўрсатиш учун Худованд мен билан сизни танлади ва Матто китобининг охирги бобидаги 19 оятдаги буйруқларни биз учун берди. Азизлар, шунинг билан бугунги эшиттиришимиз ўз ниҳоясига етди. Яна радио орқали учрашгунча хайр, саломат бўлинглар.


Иллатнинг кулфати: Тошкент шаҳридаги мудҳиш қотиллик тафсилоти\nЮра Борисов қадрдон таниши Андрей Николаев (исм-фамилиялар ўзгартирилган) билан баъзан бир дастурхон атрофида тушлик қилиб туришарди. Ю.Борисов ўтган йилнинг 31 декабрь куни янги йилни кутиб олиш арафасида, тахминан соат 20.30 ларда Яшнабод туманида яшовчи қадрдони Андрейнинг уйига кириб келади. Одатга кўра дастурхонда турли егуликлар билан бирга “яримта” ҳам бор эди. Икковлон кўп ўтмай дастурхондаги спиртли ичимликни ичиб тугатишади. Бу шахсларга мастлик ўзининг салбий таъсирини ўтказа бошлайди. Гапдан гап чиқиб, икки дўст ўртасида ўтган гиналар ёдга олинади, деб ёзади “Ҳуқуқ” газетаси.


36573 Ўқиш режими + -\nЎн олтинчи одоб – ухлашдан олдин чироқ ва оловларни ўчириш.\nУхлайдиган кишига тегишли бўлган яна муҳим ишлардан бири ухлашдан олдин чироқни ва оловларни ўчириб қўйиш. Бу билан энг аввал исрофгарчиликдан сақланилади, иккинчидан, хавфсизлик учун шундай қилиш лозим. Зеро, инсон ухлаганда қандай иш рўй беришини билмайди. Бу ҳақда ҳадиси шарифда шундай дейилган:\nЖобир ибн Абдуллоҳ розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Эшикларни беркитинглар. Мешни (оғзини) боғланглар. Идиш-товоқни тўнкариб қўйинглар. Идишнинг (устини) ёпиб қўйинглар. Чироқни ўчиринглар. Чунки шайтон беркитиб қўйилган (эшик)ни оча олмайди, (боғланган) ипни еча олмайди, (ёпилган) идишни оча олмайди. Албатта, сичқон одамларнинг устидан уйларини ёндириб юборади», – дедилар» (Имом Бухорий «Адабул Муфрад»да ривоят қилган).\nИбн Аббос розияллоҳу анҳу айтади: «Бир сичқон келиб, пиликни судрай бошлади, шунда хизматкор қиз уни ҳайдамоқчи бўлиб борган эди, Набий соллаллоҳу алайҳи васаллам: «Уни ўз ҳолига қўй», дедилар. Сичқон уни олиб келиб, у зот ўтирган кичик бўйра устига ташлади, натижада бўйранинг дирҳам миқдоридек жойи куйди. Шунда Расулуллоҳ соллаллоҳу алайҳи васаллам: «Ухласангиз, чироқларингизни ўчиринглар, чунки шайтон мана бунга ўхшаш нарсага йўл кўрсатади, сўнгра у сизларни куйдиради», – дедилар» (Имом Бухорий «Адабул Муфрад»да ривоят қилган).\nСолимдан, унинг отаси розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ухлаётганингизда уйларингизда оловни қолдирманглар», дедилар» (Имом Бухорий «Адабул Муфрад»да ривоят қилган).\nАбу Мусо розияллоҳу анҳудан ривоят қилинади: «Мадинада кечаси бир уй ўз аҳли билан бирга ёниб кетди. Шунда Расулуллоҳ соллаллоҳу алайҳи васаллам мана шуни сўзлаб: «Олов сизларнинг душманингиздир, ухлаганингизда уни ўчириб қўйинглар», дедилар» (Бухорий «Адабул Муфрад»да ривоят қилган).\nШунингдек, зарурат бўлмаган пайтда ортиқча электр жиҳозларини ўчириб ётиш билан энг аввал исрофдан сақланилади ҳамда ҳадисларда айтиб ўтилган талафотларнинг олди олинади.\nЮқоридаги ҳадиси шарифларда Набий алайҳиссалом мусулмонларни ижтимоий ҳаётда зарур бўлган ишларни қилишга тарғиб этмоқдалар. Агар мана шу буюрилган ишларни тарк қилсалар, ўзларига зарар бўлишини баён қилиб, уларни бундан қайтармоқдалар. У зотнинг ўз умматларига нисбатан меҳр-шафқатлари онанинг фарзандига нисбатан меҳр-шафқатидан кўра бир неча баробар кучлироқ бўлган. Набий алайҳиссалом умматларига дунё ва охирати учун зарарли бўлган барча нарсаларни айтиб кетганлар. У зотнинг кўрсатмаларига амал қилиб яшаган ҳар қандай инсон икки дунёда ҳам бахт-саодатга эришиши шубҳасиз.\nЎн еттинчи одоб – ухлашдан олдин кун давомида қилган ишларини мулоҳаза қилиш.\nУхлашдан олдин кун давомида қилган ишларини сарҳисоб қилиб кўриш ҳам гўзал одоблардандир. Агар хайрли ишлар қилган бўлиб, улардан ўзи қониқса, Аллоҳга ҳамд айтсин. Агар қилган ишларида бирор хатолик ўтган бўлса, бунинг учун истиғфор айтиб, тавба қилсин ва хато ишдан кейин бирор хайрли ишни бажаришни режалаштириб қўйсин.\nЎн саккизинчи одоб – ухлашдан олдин қабрдаги узоқ уйқу ҳақида тафаккур қилиш.\nУхлаш учун тўшагига ётаётган инсон уйқу ўлимнинг укаси эканини ҳис қилиши ва вафотидан сўнг узоқ вақт қабрда ёлғиз ётиши, у жойда солиҳ амалларидан бошқа ҳеч нарса ҳамроҳ бўлмаслиги ҳақида фикр юритиши мақсадга мувофиқдир. Инсон бўш вақт топди дегунича, ўлимни эсга олишга ҳаракат қилиши лозим. Зеро, ўлимни эсга олиш ўзининг шариатимизга зид бўлган амаллари ва сўзларини ислоҳ қилишида фойда беради.\nЎн тўққизинчи одоб – ухлашдан олдин таҳажжуд намозига туришни ният қилиш.\nИнсоннинг ҳар бир амали ниятига кўра савоб ёки гуноҳ бўлади. Шунга кўра ухлаётган киши таҳажжуд намозига туришни ният қилиб ётиши яхши ишдир. Агар таҳажжудга тура олмаса ҳам, ниятига кўра савоб олаверади.\nАбу Дардо розияллоҳу анҳудан ривоят қилинади: У бу ҳадисни Набий соллаллоҳу алайҳи васалламга кўтарган (ривоят қилган). У зот: «Ким тунда намоз ўқиш учун туришни ният қилган ҳолида тўшагига келса, сўнгра тонг отгунича ухлаб қолса, унга ният қилгани ёзилади. Унинг уйқуси Роббидан унга садақа бўлади», – дедилар» (Насоий ривоят қилган).\nЙигирманчи одоб – ухлашдан олдин тўшагини сидириб ташлаш ва «бисмиллаҳ»ни айтиш.\nМусулмон одам ҳаётининг ҳар бир соҳасида ниҳоятда эътиборли бўлиши, ўзига зарар етказадиган ҳар қандай нарсадан ўзини ҳимоя қилиши лозим. Жумладан, ухламоқчи бўлган киши ҳам тўшагига ётишдан олдин ўрнини яхшилаб кузатиб, кийими билан уч марта сидириб ташлаши ва «бисмиллаҳ»ни айтиши суннат амалдир.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Бирортангиз тўшагига ётса, изорининг ичкари тарафи билан тўшагини сидириб ташласин. Чунки у ўзидан кейин тўшагида нима қолганини билмайди. Кейин ётмоқчи бўлса, ўнг томони билан ётиб: «Сенинг исминг билан ёнбошимни қўйдим. Сенинг (исминг) билан уни (ердан) оламан. Агар жонимни оладиган бўлсанг, унга раҳм қилгин. Агар жасадимга ҳаётни қайтариб, (уйқудан уйғотсанг), солиҳ бандаларингни ҳимоя қилган нарсалар билан уни ҳам ҳимоя қилгин», – дедилар» (Муттафақун алайҳ).\nШунингдек, ётган ўрнидан туриб, бир оздан кейин яна қайтиб келса, ўрин-кўрпасини кийими билан яна уч марта сидириб ташлаши яхши амалдир.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Бирортангиз кечаси тўшагидан туриб, кейин яна унга қайтиб келса, изорининг бир тарафи билан уч марта тўшагини сидириб ташласин. Чунки у ўзидан кейин тўшагида нима қолганини билмайди. Кейин ётмоқчи бўлса: «Аллоҳим! Сенинг исминг билан ёнбошимни қўйдим. Сенинг (исминг) билан уни (ердан) оламан. Агар жонимни оладиган бўлсанг, унга раҳм қилгин. Агар жасадимга ҳаётни қайтариб, (уйқудан уйғотсанг), солиҳ бандаларингни ҳимоя қилган нарсалар билан уни ҳам ҳимоя қилгин, десин», – дедилар» (Термизий ривоят қилган).\nЙигирма биринчи одоб – паноҳ сўраладиган оятларни ўқиб, қўлига суфлаб, баданига суртиш.\nУхлайдиган кишига тегишли бўлган суннатлардан яна бири ўзига дам солиб ётишдир. Ўзига дам солиб ётган одам турли зарарли нарсалардан омонда бўлади.\nОиша розияллоҳу анҳодан ривоят қилинади: «Набий соллаллоҳу алайҳи васаллам ҳар кеча жойларига ётганларида икки кафтларини жамлаб, уларга «Қул ҳуваллоҳу аҳад», «Қул аъузу бироббил фалақ» ва «Қул аъузу бироббин-нас»ларни ўқиб, дам солиб, баданларининг (қўллари) етган жойигача силар эдилар. Аввал бошлари ва юзларидан бошлардилар. Кейин баданларининг олд тарафига (ўтардилар). Буни уч марта қилар эдилар». (Бухорий ривоят қилган).\nҚуръон сураларини ўқиб, ўзига дам солиб ётиш инсонга уйқуси асносида азият берадиган барча нарсалардан муҳофазада бўлишга сабабчи бўлади. Мусулмон одам бу улуғ суннатга эътиборли бўлиши ва унга амал қилиши лозимдир.\nЙигирма иккинчи одоб – эрта ётганда билакни бош остига қўйиб ётиш, кеч ётганда эса билакни тик қилиб, бошни кафтлар устига қўйиб ётиш.\nУхлаш борасида Набий соллаллоҳу алайҳи васалламдан суннат бўлган одоблардан яна бири, ухлаганда қўлни бошига ёстиқ қилиб ухлашдир. Яъни агар ёстиқ бўлмаса, қўлларни боши остига қўйиб ётиш суннат амал ҳисобланади. Бунинг икки хил кўриниши бўлиб, биринчисида эрта ётган киши яхши ухлаши учун ўнг қўлини узатиб, билаги устига бошини қўйиб ётади. Иккинчи кўринишида эса бомдод намозига яқин қолганда ухласа, намозга ухлаб қолмаслик учун ўнг билагини тик қилиб, кафтига бошини қўйиб ухлайди. Ушбу ҳолатда ётган кишининг уйқуси зийрак бўлади.\nАбу Қатода розияллоҳу анҳудан ривоят қилинади: «Набий соллаллоҳу алайҳи васаллам кечаси дам олмоқчи бўлсалар, ўнг томонларига ёнбошлар эдилар. Тонг отишига яқин пайтда дам олмоқчи бўлсалар, билакларини тик қилиб, бошларини кафтлари устига қўяр эдилар» (Термизий ривоят қилган).\nАбу Қатода розияллоҳу анҳудан ривоят қилинади: «Расулуллоҳ соллаллоҳу алайҳи васаллам кечаси дам олмоқчи бўлсалар, ўнг қўлларини бошлари остига қўяр эдилар. Агар тонг отишига яқин пайтда дам олмоқчи бўлсалар, бошларини ўнг кафтлари устига қўяр ва билакларини тик қилардилар» (Аҳмад ривоят қилган).\nБу ҳадисдаги «арраса» сўзининг масдари «таърийс» бўлиб, мусофир кишининг тун охирида ухлаш ва дам олиш учун тўхташини англатади.\nЙигирма учинчи одоб – чалқанча ётганда бир оёғини бошқа оёғи устига қўймаслик.\nШариатимизда чалқанча ётиш ман қилинмаган. Аммо чалқанча ётганда бир оёқни бошқасининг устига чиқариб ётишдан қайтарилган. Чунки бундай ётганда аврат очилиб қолиш эҳтимоли бўлади.\nЖобир ибн Абдуллоҳ розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Сизлардан бирортангиз чалқанча ётадиган бўлса, икки оёғидан бирини бошқаси устига қўймасин», – дедилар» (Аҳмад ривоят қилган).\nАммо бундай ҳолатда ётиш жоизлигига далолат қиладиган ҳадислар ҳам келган:\nАббад ибн Тамимдан, у амакисидан ривоят қилади: «Расулуллоҳ соллаллоҳу алайҳи васалламнинг масжидда бир оёқларини иккинчисининг устига қўйиб, чалқанча ётганларини кўрдим» (Бухорий ривоят қилган).\nХулоса қилиб айтадиган бўлсак, у одамлар орасида бўлмаса ёки авратини ёпиб турадиган кийими бўлса, бундай ётиш жоиз. Аммо аврати очилиб қолиш хавфи бўлса, бундай ҳолатда ётмаган маъқул. Валлоҳу аълам.\nЙигирма тўртинчи одоб – қоринни пастга қилиб ётмаслик.\nШариатимизда қоринни пастга қилиб, юзтубан ётишдан қайтарилган. Бу мусулмон кишининг одобига тўғри келмайди. Шунингдек, баъзи тиббиёт мутахассислари томонидан бундай ётиш инсон соғлиғи учун зарарли экани ҳам айтилган.\nЯъиш ибн Тихфа Ғифорий розияллоҳу анҳудан ривоят қилинади: «Отам менга шундай деди: «Мен масжидда қорним билан ётган эдим, тўсатдан бир киши мени оёғи билан туртиб: «Бу Аллоҳ ёмон кўрадиган ётиш», – деди. Қарасам, у киши Расулуллоҳ соллаллоҳу алайҳи васаллам эканлар» (Абу Довуд ривоят қилган).\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам қорни билан ётган кишини кўриб: «Бу Аллоҳ таолога ёқмайдиган ётишдир», – дедилар» (Аҳмад ривоят қилган).\nТабиблардан бири шундай деган: «Қоринни пастга қилиб ётиш кўп такрорланса ва киши бунга одатланиб қолса, оқибати хатарли бўлади. Чунки бу ҳолда ухлаш ўпканинг эркин нафас олишига тўсқинлик қилади». Америкада чоп этилган газеталарнинг бирида бундай ҳолатда ухлаш баъзи давлатларда ёш болаларнинг ўлимига сабаб бўлаётгани ҳақида айтилган.\nЙигирма бешинчи одоб – ўнг томонга ёнбошлаб ухлаш.\nПайғамбаримиз алайҳиссалом ҳар бир хайрли ишни ўнг томондан бошлаганлари ҳадиси шарифларда ривоят қилинган.\nОиша розияллоҳу анҳодан ривоят қилинади: «Набий соллаллоҳу алайҳи васаллам барча ишларида, покланишларида ҳам, соч тарашларида ҳам, оёқ кийим кийишларида ҳам, қодир бўлганича ўнг томондан бошлашни ёқтирар эдилар» (Бухорий ривоят қилган).\nДемак, барча ишлар қатори, ўнг томон билан ётиш ҳам Пайғамбаримиз алайҳиссаломнинг суннатларидир.\nАбу Қатода розияллоҳу анҳудан ривоят қилинади: «Набий соллаллоҳу алайҳи васаллам тунда дам олмоқчи бўлсалар, ўнг томонларига ёнбошлар эдилар. Тонг отишига яқин пайтда дам олмоқчи бўлсалар, билакларини тик қилиб, бошларини кафтлари устига қўяр эдилар» (Термизий ривоят қилган).\nБаро ибн Озиб розияллоҳу анҳудан ривоят қилинади: «Набий соллаллоҳу алайҳи васаллам: «Агар ётмоқчи бўлсанг, намоз учун қилганингдек таҳорат қил, сўнгра ўнг томонинг билан ётгин...» – дедилар» (Бухорий ривоят қилган).\nЙигирма олтинчи одоб – ўнг қўлни юзи остига қўйиб ётиш ва дуо қилиш.\nСуннатга мувофиқ ухлашнинг яна бир одоби – ўнг томонга ёнбошлаб, ўнг қўлни ўнг юзнинг остига қўйиб ухлашдир. Шунингдек, кўплаб ҳадиси шарифларда ўнг томонга ёнбошлаб, дуо ўқиш ҳам зикр қилинган.\nҲузайфа розияллоҳу анҳудан ривоят қилинади: «Расулуллоҳ соллаллоҳу алайҳи васаллам ухламоқчи бўлсалар, ўнг қўлларини юзлари остига қўяр эдилар. Сўнгра: «Аллооҳумма қиний азаабака явма табъасу ибаадака», – дер эдилар» (Термизий ривоят қилган).\nДуонинг маъноси: «Аллоҳим, бандаларингни қайта тирилтирадиган кунингдаги азобингдан мени сақлагин».\nБошқа бир ҳадисда ухлаш олдидан Аллоҳни зикр қилмасликнинг оқибати қандай бўлиши баён қилинган:\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ким Аллоҳни зикр қилмай туриб, ўрнига ётса, қиёмат куни фақатгина ўзига зарар бўлади. Ким Аллоҳни зикр қилмасдан ўрнига ўтирса, қиёмат куни фақатгина ўзига зарар бўлади», – дедилар» (Абу Довуд ривоят қилган).\n15:39 / 30.01.2020 2285\n20:47 / 18.07.2020 1522\n11:13 / 08.08.2020 1670\n18:02 / 07 май 1285\n21:44 / 12 март 3987\n11:17 / 14.01.2020 157178


Норвегиянинг Тронхейм шаҳрида УЕФА Суперкубоги учун баҳс - «Реал» - «Севилья» ўйини бўлиб ўтди. Учрашувда «Қироллик клуби» кичик ҳисобда ғалаба қозониб, ўз тарихида учинчи марта нуфузли соврин соҳибига айланди.\nЎйин куни Тронхеймда кучли жала ёғди ва футболчилар ноқулай об-ҳаво шароитида тўп суришга мажбур бўлишди.\nБиринчи бўлимнинг дастлабки қисмида «Реал» бироз ташаббусга эга бўлди ва 21-дақиқада ҳисобни очди.\nАсенсио чамаси 25 метр масофадан дарвоза томон зарба йўллаганида, тўп юқори бурчакка кириб кетди. Чиройли гол қаршисида дарвозабон ҳам ожиз эди.\nШундан сўнг «Севилья» уйғонди. Жамоа дадил ҳужумга ўта бошлади ва 41-дақиқада ҳисобни тенглаштирди. Вьетто ўнг қанотдан тўпни жарима майдонига етказганида, Франко Васкес ҳимоячилар орасида турган ҳолда зарба йўллади. Натижада тўп дарвозанинг пастки узоқ бурчагига кириб кетди.\nИккинчи бўлимда ҳар иккала жамоа бош мураббийи майдонга етакчиларни туширди. Натижада ўйин ҳам бироз жонланди.\n71-дақиқада баҳсли ҳолат юзага келди. Бош ҳакамнинг фикрига кўра, Серхио Рамос жарима майдони ичида Витолони оёғини босиб олди. Натижада пенальти белгиланди ва уни Коноплянка аниқ амалга ошириб, жамоасини олдинга олиб чиқди.\nЎйин якунига қадар «Реал» мағлубиятдан қутилиб қолиш учун харчанд уринмасин, «Севилья» ҳимояда хатога йўл қўймади ва ғалаба келтирувчи ҳисобни ушлаб қолиши мумкин эди. Бироқ ҳакам томонидан қўшиб берилган дақиқаларда Рамос ўз хатосини тўғирлашга муваффақ бўлди.\nЛукас Васкес ўнг қанотдан тўпни жарима майдонига етказганида, ҳимоячилар эътиборидан четда қолган Серхио Рамос боши билан аниқ зарба йўллаб, ҳисобни тенглаштирди.\nҚўшимча таймнинг бошида «Севилья» ҳимоячиси Колодзейчак иккинчи сариқ карточкани олиб майдонни тарк этди ва жамоасини қийин аҳволда қолдирди. Шундан сўнг ташаббус «Реал» томонга ўтди. «Севилья» катта куч билан ҳимояланиб, ўйинни пенальтилар сериясигача олиб бормоқчи эди. Бироқ Карвахаль сўнгги дақиқада уч ҳимоячини алдаб ўтиб, жарима майдонига кириб келди ва посбон билан юзма-юз вазиятда тўпни дарвозага йўллади.\nШу тариқа «Реал» ўз тарихида учинчи марта УЕФА суперкубоги соҳиби бўлди ва бу кўрсаткич бўйича «Ливерпуль» ва «Аякс» билан тенглашди. Олдинда фақат «Барселона» ва «Милан», улар 5 марта нуфузли совринни қўлга киритишган.\n9 август. Тронхейм, «Леркендаль» стадиони\n«Реал» (Мадрид, Испания) – «Севилья» (Испания) - 3:2 (қўшимча вақтдан сўнг)\nГоллар: Асенсио (21), Рамос (90+3), Карвахаль (119) - Васкес (41), Коноплянка (72 пен)\nРеал Мадрид – Касилья, Рамос, Варан, Карвахаль, Марсело, Иско (Модрич, 66), Ковачич (Хамес, 72), Асенсио, Каземиро, Васкес, Мората (Бензема, 62).\nСевилья – Рико, Мариано, Колодзейчак, Пареха, Каррису (Рами, 51), Иборра (Краневиттер, 74), Кийотаке, Витоло, Нзонзи, Васкес, Вьетто (Коноплянка, 67).\nОгоҳлантиришлар: Витоло (40), Карвахаль (84), Асенсио (86), Колодзейчак (90), Хамес (93).\nЧетлатиш: Колодзейчак (93).\n12:13 «Реал» ғалаба қозонди ва «Барса»дан 4 очкога ўтиб кетди


Туркия ўзбек фураларига мамлакатга киришга рухсат берди » Muzlik.uz - O‘zbekiston yangiliklari\nЎзбекистондан чиққан юк автомобилларига Грузия-Туркия чегарасини кесиб ўтишга рухсат берилди, дея хабар қилди Ташқи ишлар вазирлиги матбуот хизмати. Туркия коронавирус тарқалишини қисқартириш мақсадида юк ташувчиларининг ўз ҳудудига киришини тақиқлаган эди. Шундан сўнг, «Озодлик» радиоси маълумотларига кўра, «Сарпи» ўтказиш пунктида Ўзбекистондан Туркияга пахта ташиётган 150 дан ортиқ фуралар тўпланиб қолган. Ҳайдовчилар бир ҳафта давомида юк машиналарида яшашди. «Туркия ва Грузиянинг масъул вазирлик ва идоралари билан олиб борилган музокаралар натижасида мазкур масала ижобий ҳал қилинди. Туркия томонидан олинган маълумотга кўра ўзбекистонлик автоташувчилар Туркия ҳудудига Ўзбекистондан чиққан кунларидан бошлаб 14 кунлик муддат тугаганидан кейин киритилади», — дейилади ТИВ хабарида. "Газета.uz"да реклама Туркия Божхона идораси ва Савдо вазирлиги 30 март кечасидан бошлаб Ўзбекистон юк ташувчи транспорт воситаларини киритиш тикланганлигини тасдиқлади. Бугунга қадар Грузия-Туркия чегарасини 50 дан ортиқ юк транспортлари кесиб ўтди. Ўзбекистоннинг Анқара ва Боку шаҳарларидаги элчихоналари вазиятни назоратга олган, давлатлараро чегарада 14 кунлик муддат тугашини кутаётган ўзбекистонлик ҳайдовчилар билан алоқада бўлиб турибди.\nТуркия парламенти раиси Ўзбекистонга ташриф буюради\nТуркия ТИВ раҳбари Ўзбекистонга ташриф буюради


BBC Uzbek - Dunyo - НАТО Афғонистондаги оддий фуқаролар ўлими юзасидан узр сўради\nСўнгги янгиланиш 30 май 2011 - 10:14 GMT\nНАТО Афғонистондаги оддий фуқаролар ўлими юзасидан узр сўради\nера Қалъа қишлоғида яшовчи бир неча киши саккиз нафар боланинг жасадини кўтариб, Ҳелманд маркази Лашкаргоҳга келган\nАфғонистондаги халқаро кучлари шанба куни мамлакат жануби-ғарбида 14 инсоннинг умрига зомин бўлган ҳаво ҳужумлари учун узр сўради.\nНАТО генераллари ўз баёнотларида оддий фуқаролар ўлимини олдини олиш бош масала экани ва бу каби ҳодисаларга жуда жиддий қаралишини айтишган.\nАввалроқ, Афғонистон Президенти Ҳелманд вилоятида амалга оширилган ушбу ҳаво ҳужумларини қоралаб чиққанди.\nКарзай жанобларига кўра, Кобул қайта-қайта АҚШдан тинч аҳолининг ўлимига сабаб бўладиган ҳужумларни тўхтатиш сўраган ва бу "охирги огоҳлантириш"дир.\nОқ Уй Президент Карзайнинг хавотирларига шерик экани ва буни "жуда жиддий" қабул қилишини айтди.\nҚўшма баёнот душанба куни Генерал Девид Петреус, Дэвид Родригес ва Жон Тулан томонидан чиқарилган.\nУнда айтилишича, ҳаво ҳужумлари бир Қўшма Штатлар денгизчи аскари ўлдирилиши ва беш нафар исёнкор Навзад туманидаги қароргоҳга ҳужум қилиши ортидан уюштирилган.\nГенераллар, шунингдек, бинода оддий инсонлар ҳам бўлганини тасдиқлашган, аммо 9 фуқаро ҳаётдан кўз юмганини айтишган.\nАфғон расмийлари эса, ўлдирилганларнинг 2 нафари аёл, қолган 12 нафари мурғак болалар бўлганини билдиришганди.\nГенераллар томонидан эълон қилинган баёнотда қўшимча қилинишича, ҳодиса юзасидан текширувлар аллақачон бошланган.\nШунингдек, АЙЭСАФ - Халқаро Хавфсизлик Кўмак кучлари "афғон маданиятига мувофиқ кечирим сўраши" билдирилган.\nКарзай жаноблари идорасига кўра, "Президент ҳодисани, Афғонистоннинг болалари ва аёлларини ўлдиришни катта хато дея таърифлаган ва бу Қўшма Штатлар қўшинлари ҳамда расмийларига афғон халқи номидан берилаётган охирги огоҳлантириш эканини айтади".\nКобулдаги Би-би-си мухбирига кўра, Сера Қалъа қишлоғида яшовчи бир неча киши саккиз нафар боланинг жасадини кўтариб, Ҳелманд маркази Лашкаргоҳга келган. Нобуд бўлганларнинг энг кичиги икки яшар бўлган.\nМурғак болалар жасадларини вилоят расмийлари ва журналистларга кўрсатган азадорлар: "Мана қаранг, булар ахир Толибон эмас-ку", деб қичқиришган.\nАфғонистонда нобуд бўлаётган тинч фуқаролар учун асосан исёнкорлар масъул эканлари айтилади.\nЛекин, мухбиримизга кўра, хорижий аскарлар тарафидан ҳам тинч фуқароларни ўлдириш ҳоллари ҳозирда ғазаб ўтларини оловлантирмоқда.


Абулқосим мадрасаси Тошкентнинг қадимий ва қадрли бўлган маданий ёдгорликлардан биридир. XIX асрга оид мазкур мадраса бугунгача Абулқосим эшон, Маъдихон қози, Янги маҳалла мадрасаси каби номлар билан юритилган. Мазкур мадраса шаҳримизнинг Бешёғоч даҳасида Ўзбекистон Республикаси Олий Мажлиси Қонунчилик палатаси ва Халқлар дўстлиги майдонларининг орасида жойлашган.\nТарихий маълумотларга кўра, ўз даврининг зиёлиларидан бўлган Абулқосим эшон томонидан қурдирилган. Хонақоҳ ичидаги равоқли меҳроби тепасига ишланган китобасида араб тилида шундай ёзув битилган: «Бу арк каби бинода Расулнинг латиф мўйи бор». Мадраса дастлаб бир қаватли бўлган, 1864-1867 йилларда унинг иккинчи қавати бунёд этилган. Мадрасанинг асосчиси Абулқосим эшон 1892 йили вафот этган.\nМадраса архитектураси ўзига хос. Иншоот пишиқ ғиштдан миллий меъморчилик анъаналари асосида бунёд этилган, шакли ва геометрик ўлчамлари жиҳатидан пойтахтимиздаги тарихий обидалар ичида энг йириги ҳисобланади.\nБинони безашда асосий эътибор бош тарзига қаратилган. У чорси пишиқ ғиштдан икки қаватли қилиб, шарққа қаратиб қурилган. Бош тарзининг ўрта қисмида мадраса девори сиртидан 1,82 метр бўрттириб чиқариб, баландлиги 16 метрли пештоқ ишланган. Унинг икки ёнида гулдаста минора қад кўтариб, уларнинг тепа қисмида 16–17-асрга хос мезана бор. Пештоқнинг олд ва ён томонлари (то даҳана асосигача) ва деворнинг кунгурадор қисми чорси пишиқ ғиштдан текис қилиб ишланган. Унинг юқори қисми эса шарафа ҳамда китоба билан безатилган.\nМадраса дарвозасидан кираверишдаги чап ва ўнг томонда дарсхоналар бўлган. Ҳовлининг чап томонида ҳаммомга ва ўнг томонида Абулқосим эшон ҳовлисига олиб чиқувчи йўлакчалар бўлган. Ҳовли ўртасида сардоба, тўрда эса Мўйи Муборак хонақоҳи жойлашган. Мадраса чортоқ тарҳли, ҳовлиси, атрофида миёнсарой, дарсхона ва хонақоҳлардан ташқари шаҳар ташқарисидан келиб ўқийдиган талабаларга мўлжалланган 60 дан ортиқ ҳужралари бўлган.\nМутахассисларнинг сўзларига кўра, мадраса қурилишида дарсхоналарга табиий ёруғлик меъёрида тушиши, ҳовлисида эса ҳамиша мўътадил ҳаво бўлиши инобатга олинган. Мадраса Мўйи Муборак хонақоси, қадимий сардоба ва шарқ ҳаммомлари билан бирга ягона мажмуага бирлашган.\nАбулқосим мадрасасида Абдулла Қодирий, Мунавварқори Абдурашидхонов, Fулом Зафарий ва Абдурауф Фитрат маълум вақт таҳсил олганлар.\n1919 йилда мазкур мадраса ёпилган. Мадраса олдидаги ҳовуз ва мадрасанинг ўнг томонидаги ҳаммом 1940 йилда, чап тарафидаги устунли масжид 1981 йилда бузилган. 1946 йилда рўй берган кучли зилзила натижасида мазкур тарихий иншоот жиддий зарар кўрган. XX асрда ушбу мадраса биносидан турли мақсадларда фойдаланилган, хусусан, маълум бир вақтда у турар жой, омбор вазифасини бажарган, 1974 йилда эса тарихий объектга Тошкент қўғирчоқ фабрикасининг филиали жойлаштирилди. Натижада бино таниб бўлмас даражада хароба ҳолга келиб қолган.\nАбулқосим мадрасаси 1982–1987 йиллар давомида қайта таъмирланган. 1983 йилдан мадрасада Ўзбекистон тарихий ва маданий ёдгорликларни муҳофаза қилиш жамиятининг Тошкент бўлими, 1996 йилдан Халқаро «Олтин мерос» хайрия жамғармасининг Тошкент шаҳри бўлими ва унинг халқ амалий санъатига ихтисослаштирилган «Устоз-шогирд» йўналишидаги мактаби жойлашган


Жарқўрғонда бир оилага босқинчлик қилингани айтилмоқда. Бош ролларда ИИБ ходимлари бўлиши мумкин… - EFFECT.UZ\nЖарқўрғонда бир оилага босқинчлик қилингани айтилмоқда. Бош ролларда ИИБ ходимлари бўлиши мумкин…\n. 15:22 | 22.01.2021\nСурхондарё вилояти Жарқўрғон тумани Истиқлол махалласи Тутпитовник кўчаси 25—уйда яшовчи Раъно Шайманова Effect.uz таҳририятига мурожаат йўллади.\nАйтилишича: бизнинг хонадонимига 2020 йил 26 — март куни тахминан соат 20:30 чамасида Жарқўрғон тумани ИИБ бошлиғи Баҳром Хидиров, ўринбосари Шаҳобиддин Азимбердиев Профилака инспектори Жамол Жўраев ва яна бир нафар фуқаролик кийимида бўлган шахс дарвозани пачоқлаб, уйга ҳеч бир сабабсиз бостириб кириб еелиб, хаттоки ким эканлигини таништирмади.\nУлар билан бирга кириб келган акам Норбек Шайманов ва унинг турмуш уртоғи Саломат Бердалиеваларга “келишганимиздек 0,08 яьни 8 сотих ерни қайси йул билан бўлса ҳам олиб бераман” деб айтди Профилактика инспектори Жамол Жўраев. Акам Умрзоқ Шаймановни ҳар хил сўзлар билан ҳакорат қилиб унга тармашиб кетди.\nМен Раъно Шайманова ва бошқа акамни, синглимни ҳамда опаларимни ноҳақликдан бир неча маратоба маъмурий жавобгарликка ва жиноий жавобгарликга тортиргани учун Samsung J3 телефоним Жарқўрғон тумани ИИБ бошлиғининг ўринбосари Шаҳобиддин Азимбердиев олиб куйди.\nШаҳобиддин акага телефоним беринг деган вақтимда Жамол Жўраев менга тармашиб кетиб, чап юзимга қўли билан муштлаб урди. Умрзоқ Шайманов акамни Жарқўрғон тумани ИИБ ходимлари Нормумин Абдумўминов, Жамол Жўраев, Шаҳобиддин Азимбердиев, Мамаражаб Тошев ва яна 8 нафар ИИБ ходимлари дўппосди. Синглим Зебинисо Шаймановани Профилактика инспектори Жамол Жўраев буйнидан буғиб, кукрак қисмига урди.\nОнам Қизларбиби Шаймановани кўзи “кўк” бир ИИБ ходими бўғиб, чап оёғига тепиб урди. ИИБ ходими бўғишидан олдин, Жарқўрғон туман ИИБ бошлиғи Баҳром Хидиров эса онамни кўкрак қисмидан итариб юборди, 69 ёшли қарияни ҳеч бир сабабсиз хақорат қилди. Жарқўрғон тумани ИИБ бошлиғи Баҳром Хидиров синглимнинг бош қисмига бир неча маратоба қўллари билан урди.\nЖарқўрғон туман ИИБ бошлиғи ва Жарқўрғон туман ИИБ ходимларидан 8 нафари тортиб акам Холиёр Шаймановни ётқизиб, майкасини бошига ўраб, бир неча маратоба муштлаб урди. Мен, синглим, акам ва онам Жарқўрғон тумани суд тиббиёт эспертизасидан ўтганимизда, экспертиза бошлиғи Шерзод Қурбонов бизларнинг экспертизага берган тушунтиришларимизга қулоқ солмасдан, ўзи билганидек, экспертиза хулосасини ёзиб берди.\nАкам Умрзоқ Шайманов Жарқўрғон тумани ИИБ ходимлари Нормўмин Абдимўминов, Жамол Жўраев, Шаҳобиддин Азимбердиев, Мамаражаб Тошев ва яна 8 нафар Жарқўрғон туман ИИБ ходимлари урганлигини айтган бўлсада, йикилиб тан жароҳати олган дея асосиз равишда хулоса берди.\nАкам Сурхондарё Вилоят суд тиббиёт экспертиза бюроси бошлиги Ф.Муҳаммадиевдан экспертизадан ўтмаган бўлсада, Ф.Муҳаммадиев акамни текшириб кўрмасдан, бир томонлама иш олиб борди. Ф.Муҳаммадиев акамни шунчаки йиқилиши натижасида тан жароҳат олган деган хулосаларни тақдим қилди.\nОиламиз билан шунга амин бўлдикки, суд тиббиёт экспертиза ИИБ ходимларига қарши хулоса ёзиб бермайди. Суд тиббиёт экспертизаси ИИБга қарам эканлиги кўзга яққол ташланди.\nЖарқўрғон туман прокуратурасининг терговчиси Отабек Ҳайитов бизларни бирор марта тергов жараёнларига чақирмади, ҳеч қандай чақирув хатлари олмадик. Бироқ 2020 йил 28 август куни Жарқўрғон тумани ИИБ ходимлари мажбурий тартибда олиб кетишди.\nБизларни Жарқўрғон тумани прокуратурасига боришимизни олдиндан айтмасдан, 2020 йил 29 августь куни, яна 45-50 нафар Жарқўрғон тумани ИИБ ходимлари мен Шайманова Раъно, онам Қизларбиби Шаймановани, акам Холиёр Шаймановани туман прокуратурасига ҳеч бир сабабсиз мажбурий тартибда олиб кетди.\nШундан сўнг, Жарқўрғон тумани ИИБ бошлиғи ўринбосари ва яна 45-50 нафар ИИБ ходимлари билан уйимизга келиб, синглим Зебинисо Шаймановани судраб, уриб, қўлларига кишан тақиб “МАТИЗ” автомашинасига ўтирғизиб, оёк яланг олиб бораётган вақтида унинг оғзига ИИБ ходимлари бир неча марта мушт тушуриб, Жарқўрғон туман прокуратурасига олиб боришган.\nЖарқўрғон туман ИИБ ходимлари Жамшид ва Ойбек ундан ташқари менга нотаниш бўлган 1 нафар ИИБ ходими келиб, опам Рисолат Шайманованинг қўлини қайтариб, “ДАМАС”га ўтирғизиб, эгнини босиб, тайзиқ билан Жарқўрғон туман Прокуратурасига олиб боришган.\nСинглим Зебинисо Шаймановани Жарқўрғон туман ИИБ ходими Нормўмин Абдимўминов “бизлар Жарқўрғон тумани ИИБ биносига қизларни зўрлагани олиб бораяпмиз, сени ҳам номусинга тегиб, зўрлаб, ўлдириб ташлаб кетамиз” дея, куракда турмайдиган сўзлар билан ҳақорат қилган. Бу ҳам етмаганидек, муштлаб, уриб судраган. Қўлини тепага қайриб, Жарқўрғон туман Прокуратурасига боргунга қадар синглим Зебинисо Шаймановани уриб, тепиб боришган.\nБизларни Жарқўрғон туман прокуратурасига олиб борганида, менга прокурор Бекзод Ҳайдаров “агар яна ёзадиган булсанг, бу кунингдан ҳам баттар қиламан, борган жойингни топа олмайсан” деб босим остида тазйиқ ўтказган. Туман прокуратураси терговчиси Отабек Ҳайдаров бизларга нисбатан тайзиқ, зўрлик ишлатиб, хўрлаб, тонг отгунга қадар ҳеч бир асоссиз равишда прокуратура биносида ушлаб турган.\n2020 йил 29 августь куни кечаси билан Отабек Ҳайитов прокуратура биносида хўрлаб ушлаб турган бўлсада, яна устимиздан кулгандек “2020 йил 30 август куни соат 09:00 етиб келасизлар” деб қўлимизга чақирув хатини бериб, юборган. Келганимиздан сўнг 3 кун давомида кун бўйи бизларни иссиқда ушлаб туриб, тайзиқ ўтказиб келишган.\nШундан сўнг Жарқўрғон туман прокуратурасининг ходими Умрзоқ Шайманов акам саводсиз бўлсада, терговга педагог қатнашини таъминламасдан, ўзлари билганича сўроқ ва тушунтириш хатларини ёздириб олишган. Жарқўрғон тумани экспертиза бюросининг бошлиғи Шерзод Қурбонов бизни экспертизадан ўтказиб, сохта экспертиза хулосаларини тайёрлаган. Акамни Жарқўрғон тумани ИИБ ходимлари урган бўлсада, акам ўз сўзида ИИБ ходимлари урганлигини айтган бўлсада, унга нисбатан “йиқилиши натижасида тан жароҳати олди” деб сохта хулосалар берган.\nЖарқўрғон туман прокуратураси, ва туман ИИБ ходимлари билан ҳамкорликда иш олиб бориб, бизлар Шайманов Умрзоқ, Шайманова Раъно ва Шайманова Зебинисо Жарқўрғон тумани ИИБ ходимларига қаршилик қилмаган бўлсакда, бир томонлама иш олиб бориб, бизни айблаб, тегишли судга материаллар тақдим этган.\nАслида Жарқўрғон туман ИИБ ходимлари оиламиздаги бир неча кишини шафқатсизларча уриб, калтаклаган. Жарқўрғон тумани ИИБ ходимлари Абдимўминов Нормўмин, Ж.Жўраев, Азимбердиев Шаҳобиддин, Тошев Мамаражаб ва 8 нафар ИИБ ходимлари акам Шайманов Умрзоқни уриб, қовурғаларини синдириб ташлаган.\nПрофилактика инспектори Жамол Жўраев мен Раъно Шаймановани уриши натижасида бармоқларимга ҳам шикаст етган. Профилактика инспектори Жамол Жўраев синглим Зебинисо Шаймановани урган. Онам Шайманова Қизларбибини кўзи кўк ИИБ ходими урган.\nЖарқўрғон тумани ИИБ ходимлари Абдимўминов Нормумин, Ж.Жўраев, Азимбердиев Шаҳобиддин, Тошев Мамаражаб ва 8 нафар ИИБ ходимларининг ҳатти—ҳаракатига нисбатан жиноят ишида айбламасдан, Жарқўргон туман прокуратурасининг терговчиси Отабек Ҳайитов уларнинг жиноятларини ноҳақ яширган.\nШунингдек, терговчи О.Ҳайитов ва прокурор Бекзод Ҳайдаров туман ИИБходимлари билан тил бириктирган, хусусан, жараёнда жиноят аломатлари бўлса ҳам бир томонлама тергов ҳаракатларини олиб борилган.\n“Биздек ночор оилани ноҳақ айблаб, сарсон—саргардон қилиб келинаётгани билан кимнингдир иши борми? Ноҳақликларнинг олдини ким олади? Ушбу адолатсизликларга тегишли ташкилотлар томонидан чек қўйилади деган умиддаммиз”, дея қўшимча қилган Effect.uz’га мурожаат юборган фуқаро Раъно Шайманова.\nTeglar:Жарқўрғон, ИИБ, Прокуратура\nМингбулоқда бўлган кучли шамол оқибатида бинолар томи учиб кетди\nAвтомобиллар савдосида ўcиш кузатилди\nРамазон ойи муносабати билан Президент Шавкат Мирзиёев номига самимий…\n“Ҳеч қандай жиноят йўқ!” – Сурхондарё прокуратураси қайни укаси томонидан зўрланганлиги айтилган аёл воқеаси бўйича…\n“Қайни укам билан жинсий алоқа қилардим, эрим мажбурлар эди” – Жарқўрғонда янги келинга ҳайвонларча муносабат…


Муқаддас китоби бўлган Қуръони Каримни бандаларининг ҳидоят топишлари учун дастур қилиб берган Аллоҳга Унинг Ўзига муносиб мақтов ва ҳамдлар бўлсин. Ушбу Китобни умматга энг олий кўринишда чиройли етказган, ушбу Китоб мўъжизалиги билан у зотнинг Пайғамбарлиги исботланган Муҳаммад соллаллоҳу алайҳи ва салламга саловоту саломлар бўлсин.\nРукнимизнинг ўтган сонида яҳудийларнинг жирканчликлари, доимий тарзда мусулмонларга қарши душмалик қилиб туришлари ва улардан ва бошқа кофирлардан келувчи зарарларни тўғри англаш учун мусулмонлар сиёсий онгини ўстиришлари кераклиги ҳақида айтиб ўтган эдик. Мақоланинг ушбу сонида Бақара сурасининг 107-оятидан бошлаб тафсирларни ўрганишни давом этамиз.\nمَا نَنسَخْ مِنْ آيَةٍ أَوْ نُنسِهَا نَأْتِ بِخَيْرٍ مِّنْهَا أَوْ مِثْلِهَا أَلَمْ تَعْلَمْ أَنَّ اللّهَ عَلَىَ كُلِّ شَيْءٍ قَدِيرٌ * أَلَمْ تَعْلَمْ أَنَّ اللّهَ لَهُ مُلْكُ السَّمَاوَاتِ وَالأَرْضِ وَمَا لَكُم مِّن دُونِ اللّهِ مِن وَلِيٍّ وَلاَ نَصِيرٍ\n“(Эй Муҳаммад), бирон оятни бекор қилсак ёки ёдингиздан чиқарсак, ундан яхшироғини ёки ўшанинг мислини келтирамиз. Аллоҳ ҳар нарсага қодир Зот эканини билмадингизми?! Еру осмонлар ёлғиз Аллоҳнинг мулки эканини ва сизлар учун Аллоҳдан ўзга бирон дўст ё ёрдам бергувчи йўқ эканини билмадингизми?!” 106-107.\n(مَا نَنسَخْ — бекор қилсак). Насх сўзи луғатда олиб ташлаш ва кўчириш маъноларини англатади. Шамол изни ўчирди, деган иборада ҳам шу сўз ишлатилади, яъни изни йўқ қилди, олиб ташлади. Китоб насх қилинди, яъни ундан нусха кўчирилди. Шариатда эса бу сўз, амалда бўлиб келган бир ҳукм олиб ташланиб, унинг ўрнига бошқа бир ҳукмнинг жорий қилинишини билдиради. (أَوْ نُنْسِهَا — ёки ёдингиздан чиқарсак). Бу сўзнинг икки хил маъноси бор. У муташобиҳ сўзлардан. Биринчиси унутиш маъноси. Яъни, Аллоҳ Таъоло қайсидир бир оятни Пайғамбар соллаллоҳу алайҳи ва салламнинг ёдларидан кўтаради. Шу билан у унутилади. Иккинчи маъноси ўзгаришсиз, насх қилмасдан тарк қилиш.\n“Улар Аллоҳни унутишгач, Аллоҳ ҳам уларни унутди”. (Тавба. 67) Аллоҳга нисбтан унутиш, эсдан чиқариш маъносини ишлатиб бўлмайди. Бу ерда “Аллоҳ ҳам уларни унутди” сўзи Аллоҳ уларни тарк қилди, ўз ҳолига ташлаб қўйди, маъносида бўлади.\n(نُنْسِهَا ). Бу сўзнинг бошқа бир мутавотир қироати ҳам бор. Уни (ننسأها ) деб ҳам ўқишган. Етти қорилардан иккитаси яъни, Абу Умар ва Ибн Касирлар шундай ўқишган. Қолганлар эса нунни зомма қилиб (نُنْسِهَا ) деб ўқишган. (أَوْ نَنْسَأُهَا ) қироатини эътиборга оладиган бўлсак, бундай ўқилганда бир ишни кечиктириш, кечга суриш маъноларини англатади.\n(أَوْ نَنْسَأُهَا ) ўқилганда оят, уни кечга сурамиз, яъни, бекор қилмасдан тарк қилиб турамиз, деган маънони англатади. Бу қироатда оят муташобиҳ эмас, муҳкам оят бўлади. Негаки, бу сўзнинг фақат битта маъноси бор. Усул фанининг қонун-қоидаларига кўра муҳкам муташобиҳни босиб кетади. Шу билан унутиш маъноси четга сурилиб, фақат тарк қилиш маъноси қолади. (نُنْسِهَا ) деб ўқилганда ҳам, (ننسأها ) деб ўқилганда ҳам бекор қилмасдан тарк қиламиз, деган маъно англашилаверади. Чунки ҳар икки қироат ҳам мутавотир ва ҳар иккисининг ҳам маъноси бир.\nمَا نَنسَخْ مِنْ آيَةٍ أَوْ نُنسِهَا – яъни қайси бир оятни бекор қилсак ёки бекор қилмасдан тарк қилсак, نَأْتِ بِخَيْرٍ مِّنْهَا أَوْ مِثْلِهَا — ундан яхшироғини ёки ўшанинг мислини келтирамиз. Яъни, бекор қилинган пайтда Аллоҳ бекор қилинган оятдан кўра яхшироқ бир оятни ёки унга ўхшаган бир оятни олиб келади. (نَنْسَخْ ) шарт феъли бўлиб, (نَأْتِ بِخَيْرٍ مِّنْهَا ) унинг жавобидир. Яъни, қайси бир оятни бекор қилсак, ундан яхшироғини ёки унинг ўхшашини олиб келамиз.\nЭнди (أَوْ نُنْسِهَا ) деган иборанинг ҳам айтилиб ўтилаётганига келсак, бу ибора Аллоҳ Таъолонинг айрим оятларни бекор қилиб, бошқаларини бекор қилмасдан қолдириши ҳақидаги билимни ошириш учун зиёда қилинган. Агар “Қайси бир оятни бекор қилсак, ундан яхшироғини ёки унинг ўхшашини олиб келамиз”, дейилиб “Ёки уни бекор қилмасдан қолдирсак” ибораси айтилмаса, демак ҳамма оятлар бекор қилинар экан-да, деган тушунча пайдо бўлиб қолиши эҳтимоли туғилар эди. “Ёки бекор қилмасдан қолдирсак” иборасининг ишлатилиши билан шу эҳтимол барҳам топиб, биз бекор қилинадиган оятлар ҳам, бекор қилинмайдиган оятлар ҳам борлигига амин бўламиз.\nАллоҳ Таъолонинг (أَوْ مِثْلِهَا ) деган сўзи ҳақиқий маъносида. Яъни, ўша бекор қилинган оятга ўхшаган бир оятни олиб келамиз. (بِخَيْرٍ مِنْهَا ) деган сўзини эса ҳақиқий маъносида қўллаб бўлмайди. Негаки, бир оятдан яхшироқ яна бир оят бўлмайди. Ҳаммаси Аллоҳнинг каломи. Шунинг учун бу ерда мажозий маънога кўчамиз. Яъни бу ерда ҳукм деган сўз хазф қилинган (яъни яширин), деб эътибор қиламиз. Бекор қилинган оятдан олинган ҳукмдан кўра яхшироқ ҳукмни ифода қиладиган бир оятни олиб келамиз. Демак, бу оятдан бир оят бекор қилинса, унинг ўрнига ўзига ўхшаган ёки ундан ифода қилинган ҳукмдан кўра яхшироқ ҳукм ифода қилиш мумкин бўлган бошқа бир оят олиб келинади, деган маънони тушунамиз.\nҲукм деган сўз яширин, хазф қилинган деган гапимизга, яъни оятда яширин сўзлар бор бўлиши мумкинлигига қуйидаги оятдаги ҳолат далил бўлади:\n“وَاسْأَلِ الْقَرْيَةَ – ва шаҳардан сўра” (Юсуф. 82) Шаҳардан сўраб бўлмайди. Шунинг учун бу ердаги маъно шаҳар аҳлидан, деганидир. Яъни “қишлоқ” сўзи замирида “қишлоқнинг аҳли” маъноси яширинган. Бу ерда араб тилидаги мажоз услуби ишлатияпти. Яъни бир сўз ишлатилади ва унинг замирида бошқа бир маъно назарда тутилади.\n“وَأُشْرِبُواْ فِي قُلُوبِهِمُ الْعِجْلَ — кўнгиллари фақат бузоққа ибодат қилиш билан тўлади”. (Бақара. 93) ояти ҳам шу қабилдандир. Яъни бузоқни қалбга қуйиш мумкин эмас. Шунинг учун бу ердаги маъно бузоқни яхши кўришдир. Бу ерда ҳам худди шундай бўляпти. (نَأْتِ بِخَيْرٍ مِّنْهَا ундан яхшироғини келтирамиз) яъни бир оятдан бошқа бир оят яхшироқ бўлмайди. Шунинг учун бу ердаги маъно биринчи оятнинг ҳукмидан яхшироқ ҳукмни, деганидир.\nАҳкомлар борасидаги бир-биридан яхшироқлик масаласига келсак, бу иш қуйидаги тарзда юз беради:\n1- Нақд яхшилик. Масалан, бир ҳукм бекор қилиниб, унинг ўрнига ундан кўра енгилроқ бир ҳукм қўйилади ёки умуман ҳеч қандай ҳукм қўйилмайди. Бу ердаги яхшилик нақд яхшилик. Уни адо қилиш енгиллашгани дарҳол ҳис этилади.\n2- Насия яхшилик. Бунда бир ҳукм бекор қилиниб, унинг ўрнига ундан кўра машаққати кўпроқ бир ҳукм қўйилади. Натижада унинг учун охиратда, қиёмат кунида бериладиган савоб ҳам кўпаяди. Яъни, бу ердаги яхшилик насия яхшилик, охиратда бўладиган яхшилик.\nШунга биноан, юқоридаги муборак оятнинг маъноси мана бундай бўлади:\nАллоҳ Таъоло айрим оятларни бекор қилмасдан ўз ҳолича қолдиради. Бошқа айрим оятларни эса бекор қилади. Қайси бир оятни бекор қилса, унинг ўрнига ўшанга ўхшаган ёки ундан чиқарилган ҳукмдан кўра яхшироқ ҳукм чиқариш мумкин бўлган бошқа бир оятни олиб келади. Ҳукмдаги яхшилик юқорида айтиб ўтганимиздек, ё нақд бўлади, яъни шу дунёда бир енгиллик бўлади ёки насия бўлади, яъни бу дунёда бироз оғир бўлса ҳам охиратда ажру савоблар кўпроқ бўлади.\nأَلَمْ تَعْلَمْ أَنَّ اللّهَ عَلَىَ كُلِّ شَيْءٍ قَدِيرٌ * أَلَمْ تَعْلَمْ أَنَّ اللّهَ لَهُ مُلْكُ السَّمَاوَاتِ وَالأَرْضِ وَمَا لَكُم مِّن دُونِ اللّهِ مِن وَلِيٍّ وَلاَ نَصِيرٍ\n“Аллоҳ ҳар нарсага қодир Зот эканини билмадингизми?! Еру осмонлар ёлғиз Аллоҳнинг мулки эканини ва сизлар учун Аллоҳдан ўзга бирон дўст ё ёрдам бергувчи йўқ эканини билмадингизми?!”. Бу ердаги сўроқ, яъни сўроқ маъносини билдирувчи ҳамза тақрир учун (барқарорлаштириш, тасдиқлаш, аниқлаштириш учун) келяпти. Бу Пайғамбар соллаллоҳу алайҳи ва салламга қаратилган хитобдир. Сизга маълумки, Аллоҳ ҳамма ишга Қодирдир. Ҳамма ишлар Унинг қўлидадир. Ҳамма ишларни У бошқариб туради. Бандалари учун нима яхшию нима ёмонлигини Ўзи билади. Шунинг учун Ўзи хоҳлаган оятни бекор қилади, хоҳлаган оятни бекор қилмасдан ўз ҳолича қолдиради. Унинг ишини, буйруғини ҳеч ким рад эта олмайди. Ҳаммангиз бир бўлганингизда ҳам сизлар учун Ўша Буюк Аллоҳдан ўзга дўст ва ёрдамчи йўқдир. Бу ердаги сўроқ гап ҳам тақрир учундир. Бу Аллоҳ Таъолонинг “أَلَمْ نَشْرَحْ لَكَ صَدْرَكَ – (Эй Муҳаммад) Биз сизнинг қалбингизни (иймон ва Қуръон нури билан) кенг мунаввар қилиб қўймадикми?” (Шарҳ. 1) деган ояти кабидир. Яъни биз сизнинг қалбингизни кенг қилиб қўйдик.\nҚуръон боғларига саёҳатимизнинг келгуси сонида Ислом шариатида насх (бекор қилиш) мавзусида батафсил тўхталамиз.\nБиз истаётган Салоҳиддин ким?!\nДарайядан сўнгги карвоннинг чиқиши ва жангчиларининг Идлибда кутиб олиниши\nКаримов ожиза аёл қотили


ТЎЙ ФОЖЕАСИ / Ўзбекистон янгиликлари, энг сўнгги хабарлар\nБугун: Душанба, апрел 22, 2019\nБош прокуратура: «Қодиров иши» доирасида ҳибсга олинган...\n22 апрел 2019 10:13\n22 апрел 2019 08:00\nЎзбекистон илк бор Танк биатлони халқаро мусобақасида и...\n21 апрел 2019 22:37\nМулоҳаза 10 Шархлар 14074 кўрилди\nмая 19 / 2016\nЯқинда эндигина элликка кирган яхши бир акани тупроққа қўйдик. Ичагида яраси бор экан. Шу очилиб кетибди. Аммо бу одамни ўлдирадиган дард эмас. Ҳарқалай, қолоқ бўлса ҳам медицинамизнинг бунга ақли етади. Бироқ марҳум шифохонага бормаган.\n— Нега шифохонага олиб бормадингизлар? — дедим ҳайрон бўлиб.\nАка яқинда набирали бўлибди. Тўнғич қизи ўғилли бўлиб, шунга бешик тўйи олиб бориши керак экан. “Бешик тўйи”нинг харажати катта эмиш. “Агар мен касалхонага тушиб қолсам тўй беролмай қоламиз”, деб ота шўрлик шифохонага бормаган ва бир ҳафта давомида қон туфлаб юраверган.\n— Бир неча марта айтдим, лекин ҳар сафар: “Қудаларнинг олдида уятли бўлиб қоламиз, қизингнинг кўнгли ўксийди”, деб бормадилар, — дейди аёли.\nМуҳтарам ўзбеклар, тўйлар фожеасидан қачон қутилади? Қачон эс киради бизга? Биз қачон тонналаб гуруч дамлаб тўй қилишнинг фазилат эмаслигини тушунамиз?\nАжабо, бир аср илгари Беҳбудий ҳазрат ҳам худди шундай нолиб ёзган эканлар. Орадан 100 йил ўтибди ҳамки, ҳамон ўша “қўшиқ”!\nМуаллиф: Алишер Назар\nфев 06 / 2019\nЖўрабеков Орол фожиаси сабаблари ва Собиқ иттифоқ даврида уни сақлаб қолиш мумкин бўлган чоралар ҳақида\nИсмоил Жўрабеков Орол денгизидан сув чекина бошлаган давр ҳақида сўзлаб берди\nянв 21 / 2019\nМагнитогорскда 8 кишини қутқарган ўзбекистонлик йигит тақдирланди\nянв 18 / 2019\n18 январь — 52 ўзбекистонлик тириклайин ёнган машъум сана\nЎзбекистонда 2018 йили 17 киши ҳаво шарларида севгилисига турмуш қуришни таклиф қилди\n19 апрел 2017, 12:06\nменинг фикримча бу анана хеч качон узгармайди\n25 июл 2016, 12:40\nяхши бир масалани ўртага ташаганиз учун рахмат Сизга Алишер Назар. Бу халқимизнинг фожеаси бу миллатимизнинг фожеаси, бунга жиддий қаралмаса келажак авлодга яхши бўлмайди ота-онаси трик йитимлар кўпаймоқда.\nАжалини сезган мархум шурлик! пешонасига ёзгани булади.\n06 июн 2016, 17:56\nҲарқалай, қолоқ бўлса ҳам медицинамизнинг бунга ақли етади? bu nima deganiz qoloq emas meditsinamiz\n23 мая 2016, 15:01\nЎзбекни фақат тўйи қолди камситилмаган,тўйда нима айб,агарда худо кўрсатмасин камбағалчилик бўлса,ўз ўзидан тўй харажати камаяверади,касални даъволаш учун аввало тиббиётда ислоҳотлар бўлиши лозим, масалан тиббий страхования бўлганида эди,хақлни тиббиётга, ўзни соғлигини бошқачароқ бўлган бўлармиди.....\nMaslahatim.uz sayti juda zo`r sayt ekan\nузр сахифани адаштириб езибман сизни езганиз тугри мехмон\nКурони каримда алохимиздан сура бор хар бир халкнинг хулкига яраша подшох Беркман деб каромат килган сенга ухшаган чора курадигонлар узбекдан эмасан\nХа тўғри лекин узимизда хам борда бир сафар худа булиб оламиз бир сафар берасизда айтишадику ит хураверади карвон ўтаверади деб.Бунга катий чора булмаса яна 100 йил булаверади.


Бангладешда 2 та поезд тўқнашиб кетди....\n12.11.2019 09:41 0 1828\nБангладешда поездлар тўқнашуви оқибатида 15 киши ҳалок бўлди, деб хабар берди «REGNUM».\nМаълумотларга кўра, темирйўл ҳодисаси Брахманбария ҳудудида содир бўлган. Айни вақтда қутқарувчилар 15 кишининг мурдасини топишга муваффақ бўлишган. Шунингдек, 40 киши турли даражада жароҳат олганлиги айтилмоқда. Маҳаллий ҳукумат қурбонлар сони кўпайиши мумкинлигини истисно қилмаяпти.\nпоезд Бангладеш тўқнашув


Ноёб танловга старт берилди\n6 Мая 2020 1800\nТуризмни ривожлантириш давлат қўмитаси ва Гастрономик туризм ассоциацияси «Ўзбекистоннинг ноёб таомлари» танловига старт берилаётганини маълум қилади.\nЎзбекистоннинг гастрономик салоҳияти кўплаб хорижлик сайёҳларимиз томонидан доим юқори баҳоланиб келинади. Шу билан бирга, мамлакатимиз National Geographic танловида энг яхши гастрономик йўналиш ғолиби сифатида эътироф этилган. Бундан ташқари, Ўзбекистон Бутунжаҳон туристик ташкилоти ташаббуси билан ташкил этилган #СаёҳатЭртага гастрономик кампаниясида қатнашмоқда.\n«Ўзбекистоннинг ноёб таомлари» танлови ҳам мана шундай ишларнинг мантиқий давоми ҳисобланади.\n«Ўзбекистоннинг ноёб таомлари» лойиҳасига кўра, танловда иштирок этишни истаган кишилар ўз ҳудудларига хос бўлган қадимий, антиқа ва тобора йўқолиб бораётган камида 5 миллий таом (суюқ, қуюқ, пишириқ, ширинлик) рецептини тақдим этиши керак бўлади.\n- Масаллиқларнинг қандай шаклда тўғралиши (кубик, сомонча, ҳалқасимон ва б.) Таомни тайёрлаш жараёни аниқ кетма-кетликда ёзилиши;\nТанловнинг Республика босқичи ғолиблари Туризмни ривожлантириш давлат қўмитаси томонидан\n1-ўрин учун 5 миллион сўм,\n2-ўрин учун 3 миллион сўм ва\n3-ўрин учун 2 миллион сўм миқдоридаги пул мукофотлари, шунингдек Ўзбекистон Гастрономик туризм ассоциациясининг диплом ва сертификатлари ҳамда эсдалик совғалари билан тақдирланади.\nЭнг сара рецептлар «Ўзбекистоннинг ноёб таомлари» китобига сизнинг сулолангизнинг муаллифлик рецепти сифатида исм ва фамилиянгиз кўрсатилган ҳолда киритилади.\nТанловда иштирок этиш учун Ўзбекистон Гастрономик туризм ассоциациясининг расмий канали @gastrotourism_uz’га обуна бўлишингиз ва қайта алоқа боти @gastrotourismbot орқали рецептларни йўллашингиз керак бўлади, деб хабар беради Туризмни ривожлантириш давлат қўмитаси матбуот хизмати.\nШунингдек, хабар орқали материалларнинг 2020 йил 20 майигача қабул қилиниши ҳақида огоҳлантирилади, ҳамда танлов жараёни ва унинг иштирокчилари ҳақида батафсил маълумотларни online-tourism.uz сайти орқали олиш мумкинлиги ҳақида эслатади.


Сергелидаги машина бозори Чинозга кўчирилдими? | Futura – ҳаммаси ахборот технологиялари, маркетинг ва стартаплар ҳақида Сергелидаги машина бозори Чинозга кўчирилдими? – Futura – ҳаммаси ахборот технологиялари, маркетинг ва стартаплар ҳақида\nХалқ орасида Тошкентдаги Сергели машина бозори («Истеъмолда бўлган транспорт воситалари ва эҳтиёт қисмлар Сергели бозори» компанияси) Тошкент вилоятига кўчиралаётгани ҳақида гап сўзлар тарқалди. Бу гап-сўзлар ҳақиқатга яқинми? Тошкент шаҳар ҳокимиятининг ахборот хизмати бу ҳақда uza.uz сайтига маълумот берди.\n“Ҳақиқатан Сергелидаги машина бозори Тошкент вилоятининг Чиноз туманига кўчирилиши режалаштирилган. Бироқ, Чиноз туманида бозорга айлантирилиши керак бўлган ҳудуд талабга жавоб бермаганлиги боис, бозорни кўчириш қолдирилди. Чиноз туманида машина бозори учун мўлжалланган ҳудудни тартибга келтириш лозим. Бу эса ўз ўрнида вақт талаб этади. Айни дамда бозор қачон Чиноз туманига ўтказилиши маълум эмас. ”, дейди ахборот хизмати вакили.\nЭслатиб ўтамиз, Ўзбекистон Республикаси Президенти ташаббуси билан Сергели туманида кенг кўламли лойиҳалар амалга оширилмоқда. Бу лойиҳалар аҳоли учун қўшимча қулайликлар яратиш ва фуқароларнинг уй-жойга бўлган эҳтиёжини қондириш мақсадларини кўзлаган. Туман ҳудудида жойлашган автомобиль бозори ортиқча тирбандликларга сабаб бўлиб, аҳолига қатор ноқулайликларни келтириб чиқармоқда. Шу мақсадда ҳукумат мазкур бозорни Тошкент вилояти ҳудудига кўчириш бўйича таклифларини берган. Mазкур таклифлар Ўзбекистон Президенти Шавкат Мирзиёевнинг 2017 йил 10 июль куни Сергели туманига ташрифи доирасида муҳокама қилинган эди.\nWant create site? Find Free WordPress Themes and plugins.Тошкент шаҳрида яшовчи А.Қодиров, З.Азизов ва К.Мирзаев (исм-фамилиялар ўзгартирилган) ўзганинг мол-мулкини яширин равишда талон-торож қилиш мақсадида жиноий тил бириктирди. Улар 2017 йил 31 декабрь куни тонгда Шайхонтоҳур туманидаги “Olive” ресторани олдида “Капиталбанк” АТБ туман филиали томонидан ўрнатилган, нархи 28 миллион 948 минг 340 сўмлик банкоматни ичидаги 848 […]\n10 avgust 17:06\nЎзбекистонда трамвай ишлаб чиқарилиши мумкин\nWant create site? Find Free WordPress Themes and plugins.Чехиянинг «Прагоимпекс» компанияси бош директори Владимир Фалтесик бошчилигидаги Самарқандга келди, деб маълум қилмоқда Repost сайти. Меҳмонлар «Трамвай йўналишларидан фойдаланиш дирекцияси» давлат корхонаси раҳбари Файзулло Муртазоев билан учрашди. Музокаралар давомида 42 та янги трамвай сотиб олиш, Чехиядаги трамвай заводи базаси кадрларни тайёрлаш ва қайта тайёрлаш тўғрисида келишувга эришил. […]\n20 iyun 11:18


Питер Хюистранинг норасмий дебюти йирик мағлубият билан бошланди / CHAMPIONAT.asia\n01:14АПЛ. "Ливерпуль" - "Челси" 0:1 (матнли трансляция) 5 00:54АПЛ. "Эвертон" ва "Тоттенхэм" сафарда муҳим ғалабаларни қўлга киритди 0 00:36Леманн - тер Штеген ҳақида: "ЕЧЛда 6-8та гол ўтказиб юборадиган посбон термада асосий дарвозабон бўлмайди" 10 00:20АПЛ. "Ливерпуль" - "Челси". Асосий таркиблар маълум! 10 00:10"Қизилқум" ўз таркибига Тожикистон термаси футболчисини қўшиб олди 2 23:54А Серия. "Парма" - "Интер". Асосий таркиблар маълум! 1 23:33Клопп: "Натижа бўлмаса, одамлар сизни эшитишни ҳам истамайди" 3 23:15Гаттузо АПЛда иш бошлаши мумкин 3 22:40“Ливерпуль” – “Челси”. Бугунги ўйин олдидан "Angliya futboli" сторисидаги сўровнома натижалари 11 22:30"Рома" ҳимоячиси билан шартномани узайтирди 0 22:09АПЛ. "Эвертон" ва "Тоттенхэм"нинг асосий таркиблари маълум! 5 21:45“Боруссия Д” Холанднинг трансфер нархини кўтарди 11 21:30Бензема: “Роналду “Реал”да йилига 50-60 та гол урарди, бунга мослашиш керак эди” 2 21:15Анчелотти А Сериядаги чемпионлик пойгаси ҳақида: “Дўстим Антонио Конте фикримга қўшилмаса керак” 6 20:55Гвардиола: “Англияда ноябрь, декабрь, январь ва февраль ойларини ёмон кўраман” 6\nТеглар : ЗенитПитер Хюистра Пахтакор\nБААнинг Дубай шаҳрида бугун Ўзбекистон чемпиони Россия гегемони "Зенит" билан назорат учрашуви ўтказди.\nПитер Хюистра бошқарувига ўтган "Пахтакор" учун янги бош мураббий қўл остидаги илк норасмий ўйинга айланган баҳсда жамоа иккита таймда икки хил таркиб билан ўйнади. "Зенит" мазкур беллашувга асосий футболчиларига дам бериб, кўпроқ ёшларга имконият тақдим этди. Семак асосий таркиб футболчиларидан фақат Круговой, Сантос, Барриос, Оздоев ва Мостовойларни майдонга туширди.\nБиринчи бўлимда "Пахтакор" дарвозага Қувватовни, ҳимоя марказига Кримец ва Исмоиловни туширди. Қанотларда Алижонов ўнгда. Сайфиев эса чапдан жой олди. Ўртага Ҳамробеков ва Собирхўжаев туширилди. Қанот вингерлари сифатида Эркинов ва Собиржонов ҳаракат қилган бўлса, ҳужумчи ортида Диёр Холматов майдонга туширилди. Ҳужумда Эрен Дердийок.\nТан олиш керак, биринчи бўлимда "Зенит" футболчилари катта устунлик билан ҳаракат қилиб, ўйинни асосан "Пахтакор" майдончаси олдида ҳужумлар ташкил этиш билан ўтказишди. "Пахтакор" ҳимояси эса биринчи таймда ишончсиз ҳаракат қилгани туфайли "Зенит"да кўплаб вазиятлар юзага келди. Ҳар иккала гол ҳимоядаги парокандалик натижасида юзага келди. Дастлаб Мостовой ўйин дебютида ҳимоядаги хатодан унумли фойдаланган бўлса, орадан 15 дақиқа ўтиб Крапухин чиройли гол муаллифига айланди.\nБиринчи таймда "Пахтакор" рақиб дарвозаси томон фақатгина бир марта аниқ зарба йўллаб, жиддийроқ вазият яратди. Биров Васютин бу вазиятда ишончли ҳаракат қилди. Қолган дақиқаларда вакилларимизда имконият юзага келмади.\nИккинчи таймда Питер Хюистра таркибни бутунлай янгилади. Дарвозага Суюнов, ҳимоя чизиғида эса ўнгда Азмиддинов, чапда Йўлдошев. Ҳимоя марказида Аъзамов ва Чобанов жуфтлиги ишончли ўйнади. Таянч нуқтасига Козак ва сал марказроққа Иминов туширилди. Қанот вингерлари сифатида Акром Комилов ва Руслан Розиев ҳаракат қилган бўлса, ҳужумчи ортида Шерзод Темиров ўйнади. Ҳужумда эса Улуғбек Ҳошимовга ишонч билдирилди.\nАйтиш керакки, иккинчи таймдаги "Пахтакор" асосий таркибга нисбатан анча хотиржам, ишончли ва дадил ўйнади. "Пахтакор" учрашувнинг иккинчи қисмида номдор рақибига нисбатан яхши ўйнаш баробарида кўпроқ хавфли вазиятлар яратди. Фақатгина сўнгги нуқтани қўйишда баъзан аниқлик, баъзида эса рақиб мудофааси халақит берди. Ўтказиб юборилган учинчи гол эса Чобановнинг жарима майдончаси ичидаги рақибга нисбатан бироз қўполлиги, яъни контакт юзага келгани натижасида пенальти юзага келди. Мостовой эса "нуқта"дан адашмади.\nТўп назорати, ўйин ташкиллаштириш ва "Зенит"га рақиб майдончаси олдида юқори прессинг қилишда ҳам жамоа анча ишончли ва фаол кўринди. Буни "Зенит" клубининг "YouTube" саҳифасида жонли тарзда ўйинни шарҳлаб борган таниқли шарҳловчилар Денис Казанский ва Роман Гутцайт алоҳида таъкидлади.\nКазанский иккинчи бўлим аввалида тажовузкор "Пахтакор"ни кўргач шундай деди: "Зенит" ҳақиқатдан ҳам яхши спарринг рақибга эга бўлди. Айниқса иккинчи таймдаги таркиб жуда зўр қаршилиқ кўрсатди. Ўйин ташкиллаштириш ва тўпни назорат қилиб хотиржам ўйнашмоқда".\nҚўшимча қилиш керакки, "Пахтакор"дан Драган Черан ва Аброр Исмоилов кичик жароҳати боис учрашувни ўтказиб юборди.\nГоллар: Андрей Мостовой, 2 - 0:1. Станислав Крапухин, 16 - 0:2. Андрей Мостовой, 57 пенальти - 0:3.\nЗахирадан тушганлар: Элдор Суюнов, Шаҳзод Азмиддинов, Марлен Чобанов, Шерзод Аъзамов, Акром Комилов, Владими Козак, Ҳумоюнмирзо Иминов, Руслан Розиев, Шерзод Темиров, Иброҳимҳалил Йўлодошев, Улуғбек Ҳошимов.\n"Валенсия" президенти Жохор шаҳзодасининг қизиқиши ҳақида: "Клуб сотилмайди" 1\n24 янв 13:52:51\nЗенитни иккинчи таркибига 0-3 шармандалик эмасми\n24 янв 13:46:56\nСАЁҲАТ ЗЎР БЎЛМОҚДА\n24 янв 13:58:11\nУткан йили Пахтакор Спартакка 0-4 га енгилганди.Бу йил 0-3.Демак усиш бор.\n24 янв 13:47:09\nXimoya markazida Azamov blan Chobanov zor oynadi Roziyevam chakkimas molodets. Azmiddinovam zor\n24 янв 15:39:46\nАнтипахтакорчиларга мазза бўлди а? Майли мазза қилаверинг. Пахтакор фақат шундай гранд жамоалар билан ўйнайди. Пахтакорнинг иккинчи состави хам кўрсатди қандай кучга эга эканлиги\n24 янв 14:01:05\nПахтакор узи билан ХАККАМларини олволиши керак эди, азгина пул кетарди холос, зато шарманда килмасди узбек пидболини\n24 янв 13:42:44\nBu shunchaki oʻrtoqlik oʻyini edi , jamoaviy oʻyin yomon bumadi\n24 янв 17:30:47\nЎзини вилоят ёки шахар жамоасиди шундай номдор жамоалар билан ўйнаш имконияти бўлмагандан кейин, имконияти бор жамоаларни ўйинидан ва натижасидан камчилик қидирадиган "мухлис ва мухлисчаларга" Аллох инсоф берсин!\nПахтакор ўзи учун қилиш керак бўлган тажриба машқларини қилиб, тажриба куч тўплаб қайтиб келса хакамларсиз хам барча расмий учрашувларда галаба қозонади Худохохласа. Ўйинни кўрганлар 2таймда Пахтакор ёшлари Зенитга ўйин бермади. Натижа мухим эмас. Пахтакорга Омад!!!\n24 янв 14:47:52\nЯхши ўйнабди Пахтакор, 9 тадан 3 та зарба дарвозага тўғри борибди, 7 та бурчак тўпи зўр, тажриба оширишга яхши вариант, олға Пахтакор!!!\n24 янв 14:42:32\nBazi kommentlani ko'rib shular ham O'zbekmi degan savol paydo bo'ldi)\nNeftchini muxlislariga mazza bo'btida paxtakordi yutqazgani\n24 янв 13:46:37\n24 янв 13:45:20\n24 янв 13:42:50\n24 янв 15:12:16\nIkkinchi tarkib qoqibdiku, juda achinarli. Futbolimiz yuzlaridan biri uchun uyat.\n24 янв 14:24:00\nC-19 фойдаланувчининг фикрига жавоб бериш\nЗенит - Ўзбекистон 0-3\nНегативчиларга фикрим бор. Пахтакор йирик хисобда ютказгани яхши. Қанча кўп гол ўтказсак, шунча кўп муаммоларимиз очилади. Ўз навбатда камчиликлар устида ишлаймиз ва уларни бартараф қиламиз. Шунинг учун танқид қилишдан олдин тушиниб олинглар, негативчилар!!! Хозир йирик хисобда ютқазиш - яхши!!!


Ҳилола Алимова. Яхшиликка пайваста ижод (2011) - www.ziyouz.uz\nБош саҳифа МатбуотҲозирги давр матбуотиҲилола Алимова. Яхшиликка пайваста ижод (2011)\nҲаёт инсонга берилган имкониятми ёки неъмат? Бу ёруғ оламда ҳамманинг яшагиси келади. Аммо яшашдан мақсад нима? Қандай яшаш лозим? Бу каби саволларга жавоб изламаган одам топилмаса керак. Зеро, инсон қисқа умри мобайнида муттасил билишга, ўзини англашга интилади.\nТаниқли адиб Муроджон Мансуровнинг ижодий фаолиятини ўрганарканман, беихтиёр кўнглимдан шундай ўйлар кечди.\nАдабиётга, бадиий ижодга ҳавас бўлажак ёзувчида жуда эрта уйғонган. “Мактабдаги адабиёт ўқитувчимиз шоир Мискиннинг ўғли эди, – деб хотирлайди у. — Юқори савияга эга бўлган устозимиз дарс жараёнида фақат ўқув режасидаги мавзулар билан чекланиб қолмасдилар. Улар бизни моҳирлик билан адабиётнинг сеҳрли оламига олиб кирардилар. Ёзувчи, шоирлар билан учрашувларга, адабий кечаларга олиб боришдан сира эринмасдилар… Одил Ёқубовнинг “Муқаддас”, Ўлмас Умарбековнинг ”Севгим, севгилим” асарлари муҳокамасига ҳам борганмиз. Бундай адабий учрашувлардаги баҳс-мунозаралар, қизғин ижодий муҳит менда адабиётга ҳавас уйғотгандир”.\nТинимсиз ўқиш, изланишлар боис ёзувчининг маҳорати йилдан- йилга, асардан-асарга ўсиб борди. Китобхонларнинг эътиборига тушган “Ҳамманинг яшагиси келади”(“Устюрт воқеаси”) қиссаси, “Мангу жанг” романи нафақат ўзбек тилида, балки рус тилида ҳам нашр этилгани фикримизнинг далилидир.\nАдиб асарларини варақлаганда беихтиёр муаллифга хос фазилатлар — ҳалол, эзгуликка йўғрилган туйғулар гўё қаҳрамонларига кўчгандек туюлади. Отамурод, Акбар полвон, Султонмурод сингари қаҳрамонларининг адолатпарварлиги, самимийлиги, оддий ва кўнгилга яқинлиги шундан далолат беради. Бу асарларни ўқиган китобхон инсоннинг инсонийлигини эътиқод, садоқат, ҳалоллик, тўғрилик каби фазилатлар белгилаб беришини англаб етади.\nЁзувчининг “Мангу жанг” романи асосида бадиий нутқ муаммоси мавзуида тадқиқот олиб борган адабиётшунос олим Йўлдош Солижонов адибга мактубида ёзади: ”Романларингиз орасида менга, айниқса “Мангу жанг” жуда ёқади. Ундаги воқеалар силсиласи, баён талқини, конфликтлар шиддати ниҳоятда ўзига хос. Сиз романда Бурҳоннинг одам сифатида ўзини ва ўзлигини англаш жараёнини акс эттириш учун жуда қизиқарли, қулай ва ажойиб усул танлагансиз. Кексайиб, оғир дардга чалинган Бурҳон чол ўзининг кечаги ҳаётини — Бурҳон тўкиснинг қилмишларини тафтиш қилади, руҳий азоблардан қутила олмайди. Одам, барибир, бир кунмас бир куни ўзини кўзгуга солиб, савобу гуноҳ ишларини адолат тарозусида тортиб кўради, шекилли. Бу руҳий жараён асарингизда ниҳоятда ишонарли тасвирланган.\nБугун романларингизни қайта ўқиб, шунга амин бўлдимки, Сиз динимиз камситилган, қатағон қилинган 80-йилларда ҳам одам боласи Оллоҳ томонидан пешонасига ёзилган қисматни кўради, деган ғояни асарга сингдиришга уринган экансиз”.\nЧинакам бадиий асар инсон руҳияти, ҳиссиёти, кўнглини тасвирлайди. Унинг асосий вазифаси инсон маънавиятини бойитишга йўналтирилган. М.Мансуров асарлардаги қаҳрамонларнинг кечинмалари, ўйлари, уларнинг тақдири китобхонни ҳаётнинг мазмуни, моҳияти ҳақида мулоҳаза юритишга ундайди. Ўқиш жараёнида у қаҳрамонларнинг туйғулари билан танишади. Албатта, бошқалар дардига шерик бўла оладиган, шодлигидан чин кўнгилдан қувона оладиган кишининггина кўнгли эзгуликка мойил бўлади. Ўзини ва ўзгаларни ҳурмат қиладиган, ҳаётда яшашдан мақсади нимадан иборатлигини аниқ биладиган одам ҳар қандай шароитда ҳам инсоний қиёфасини сақлаб қолади. Адибнинг “Қирғоқлар” номли қиссасида бу тамойилнинг бадиий ифодасини кўрамиз. Унда инсон кўнглининг, туйғуларининг қарама-қаршиликлари, зиддияти тасвирланган. Долғали бир даврдаги бесамар курашлар оқибатида ўзлигини йўқотган ва аксинча, ўзлигини топа олган тақдирлар — собиқ шўро давридаги ёлғон сиёсатнинг қалтис ўйинлари боис дарёнинг икки қирғоғи каби ажралиб кетган ака-укалар қисмати ҳақида бу қисса.\nҲаёт ҳамиша бир маромда давом этмайди. Ижодкорлар ўз қаҳрамонларини синовларнинг машаққатли йўлларидан олиб ўтишлари боиси шундан. Синовлардан ўтган, машаққатларга дош берган қаҳрамонлар метин иродаси билан китобхонга ибрат бўлади. М.Мансуров “Ҳамманинг яшагиси келади” асари қаҳрамони Отамурод тилидан шундай дейди: ”Муҳими, тушкунликка тушмай руҳингни ушлай олсанг бўлгани экан. Ирода деб шуни айтсалар керак”. Асарда муаллиф қаҳрамонларини ҳаёт синовларидан олиб ўтишнинг ўзига хос усули қўлланган. “Олтиннинг аслини маҳак тош, одамнинг аслини қийин кун ажратади”, дейди қисса қаҳрамонларидан яна бири олим Салоҳиддинов. Китобхон мутолаа жараёнида ўзини қаҳрамонлар орасида юргандек ҳис қилади, уларнинг туйғулари, ўй-фикрлари, кечинмаларига бефарқ қаролмайди. Зотан, асар воқеаларининг таъсирчан тасвири, тилининг содда, самимийлиги китобхонни бўлаётган воқеа-ҳодисаларнинг ҳаётийлигига ишонтиради. Китобхон қаҳрамонлар хатти-ҳаракатини таҳлил қиларкан, беихтиёр уларнинг ўрнига ўзини қўйиб кўради. Турли феъл-атворга эга персонажлар қиёфалари тиниқ чизилгани, уларнинг ўй-хаёлларига ўқувчини шерик қила олгани ёзувчининг катта ютуғидир.\nИнсон табиатан ҳаётсевар, ҳар қандай шароитда ҳам яшашга интилади. Лекин тирикликнинг моҳиятини ҳамма ҳам теран англаб етавермайди. Асарда инсон туйғулари тасвирланар экан, уларнинг хоҳиш-истаклари, интилишлари, ҳақ ва ноҳақликка, эзгулик ва ёвузликка муносабатлари ҳам маҳорат билан ёритилган. Турли хил характер ярата олган ёзувчи уларнинг ҳаётга бўлган интилишларидан хулоса чиқариб олишни китобхонга қолдиради. Воқеа, ҳодисалар тасвири давомида ўқувчи кўзи ўнгида инсон характери бутун мураккаблиги билан намоён бўлади.У ҳаётнинг мазмуни нимада эканлигини англаб етади. Ўзгаларни ўзи каби сева олиш, уларнинг дардини, қайғусини ҳис қилиш, бошқаларнинг ҳаётини сақлаб қолиш учун машаққат чекиш умр мазмунини ташкил этишини ҳис қилади. Бу ёруғ оламда фақат тирикчилик дардида яшаш, моддий манфаатдорликни мақсад деб билиш инсонни таназзулга етаклашини тушуниб етади. “Бу дунёда ҳамманинг яшагиси келади. Лекин Ортиқ билан Султоновдай эмас. Улардай шарм-ҳаёсизларча яшагандан кўра ўлган яхши, бу дунёга келмаган яхши. Одам одам билан тирик, бир-бирига меҳри, муруввати билан одам. Қийин кунда бир-бирига ярамаган одам одамми!”, дея фикрлайди асар қаҳрамони Отамурод. Китобхон унинг бу фикрига қўшилади. Матонат ва инсонийлик синовидан ўтган бу инсоннинг маънавий-руҳий дунёси нақадар гўзаллигини ҳис қилади. Одамдек мураккаб хилқатнинг ҳаёт синовлари боис очилган имкониятлари, фазилатларига гувоҳ бўлган китобхон тириклик моҳияти ҳақида ўйга толади. Дарҳақиқат, одам синовларда тобланади. Сабр, матонат билан синовларга бардош берган одамгина инсониятнинг келажаги, дунёнинг тақдири ҳақида қайғуриб, олам қўриқчисига айланади ва инсон наслининг яшаб қолишида ўзини масъул, деб билади.\nХуршид Дўстмуҳаммад “Озод изтироб қувончлари” мақоласида ёзувчиларни “инсон қалбининг тадқиқотчилари”, деб атайди. Изланиш иштиёқи ижодкорга ҳамиша ҳамроҳ. Ҳаётни, инсонларни севган ижодкорнинг юрагидаги аланга асло сўнмайди. У ҳамиша инсонни эзгулик сари етаклайди. Шу сабабли бу ёруғ оламда ўз айтар сўзига эга бўлади. Айни маънода ардоқли адибимиз Муроджон Мансуровнинг уч китобдан таркиб топган “Жудолик диёри” романи унинг эзгуликка йўғрилган ижодида янги кўтарилиш босқичи бўлди.\nВатанимиз ўз Мустақиллигига эришганидан сўнг ижод эркинлиги таъминланди. Собиқ шўро даврининг тақиқлари барҳам топди, қадриятларимиз, қутлуғ анъаналаримиз, миллий урф-одатларимиз тикланди. Истиқлол шарофати билан адабиётнинг мавзулар доираси кенгайди, бадиий тафаккурнинг имкониятларига кенг йўл очилди. Бундай шарт-шароит ижодкорларга илҳом ва улкан маънавий рағбат бағишлади. Адабий жамоатчиликда, кенг китобхонлар орасида катта қизиқиш уйғотган М.Мансуровнинг “Жудолик диёри” асари яратилиши ва муваффақият қозонишининг туб асослари айни шу имкониятлар ва, албатта, ёзувчининг бу давргача эришган тажрибаси ҳамда маҳорати билан изоҳланади. Китобхонлар “Жудолик диёри”да Султонмурод, Марғуба, Маҳфуза, Ёдгормурод, Ҳозиқ тўра, Эшон почча сингари қаҳрамонларнинг тақдирлари, аччиқ кечмишлари билан танишарканлар, бугунги дориломон кунлар қадри, қимматини, Ватан истиқлолининг нақадар муқаддаслигини чин дилдан ҳис этадилар. Мана шундай теран тарбиявий аҳамиятга эга бўлган эзгу ғоянинг бадиий талқинига эришишда ёзувчи ҳар бир персонажни, воқеани ишонарли тасвирлаш учун образларни, қаҳрамонларни муайян мазмун сингдирилган тимсоллар даражасида тасвирлайди. Шу маънода “Жудолик диёри” романи ҳаётий воқеаларнинг умумлаштирилган бадиий талқини, дейиш мумкин.\nАсарнинг “Нажот фариштаси” номли иккинчи китобига ёзган сўзбошида таниқли адиб Тоҳир Малик таъкидлаганидек, “Ёзувчининг кечинмалари фақат ўзига хос эмас, бу халқнинг тилга кўчмаган изтиробларидир. Султонмурод ва Маҳфузанинг тақдири — айрилиқларнинг сиёҳ билан эмас, кўз ёшлари билан битилган баёни. Ёдгор — уларнинг фарзандлари — келажакка бўлган умид…”. Дарҳақиқат, бу асар гарчи кечаги кунимиз — яқин ўтмиш воқеаларидан ҳикоя қилса-да, у бугунги кунимиз учун хизмат қилади.\nИжодни яхшиликка хизмат қилишда, бахт-саодатни баркамолликда, деб билган таниқли адиб Муроджон Мансуров ҳамон ижодий изланишда. Машҳур ёзувчи Э.Хемингуэй “Тажрибали ёзувчи бўлиш учун узоқ яшаш керак”, деган эди. Биз ҳам суюкли адибимизга узоқ умр тилаб, ундан янги асарлар кутиб қоламиз.\n«Ўзбекистон адабиёти ва санъати» газетасининг 2011 йил 12-сонидан олинди.\n← Аввалги Аввалги Абдулла Орипов: “Озод руҳ мени бир умр тарк этмади” (2011)\nКейинги → Кейинги: Муҳаммаджон Холбеков. Ҳаёт ва рамзлар уйғунлиги


Нега баҳорда аллергия кучаяди? - Zamin.uz\nБаҳор келиши билан кўпчиликни бир муаммо — мавсумий аллергия безовта қила бошлайди. Аллергия ўзи нима? Нега баҳор мавсумида аллергия кучаяди? ССВ матбуот хизмати айни шу саволларга Республика илмий-ихтисослаштирилган аллергология маркази раҳбари, тиббиёт фанлари доктори Илмира РАЗИКОВАдан жавоб олди.\n— Аллергия ўзи нима?\n— Аллергия — организмга таъсир қиладиган ёки тана билан алоқада бўлган, масалан, ҳайвонларнинг жуни, чанг ёки ари заҳри каби моддаларга иммун тизимининг жавобидир. Аллергик реакцияни келтириб чиқарадиган модда «аллерген» деб аталади. Аслида улар зарарсиз моддалар ҳисобланади.\nАммо инсон танаси сезувчанлигининг ортиши сабаб, яъни иммун тизимидаги бузилиш оқибатида тана хавфсиз моддаларни хавфли деб қабул қилади ва ҳимоя тизимини ишга туширади. Натижада эса бурун оқиши, кўз ёшланиши, қичишиш, тери тошмалари пайдо бўлади.\n— Нега баҳор мавсумида аллергия кучаяди?\nБаҳорда содир бўладиган табиат ўзгаришлари, дарахтлар гуллаши, ўсимликлардан ажраладиган чанг зарралари организмга турлича таъсир кўрсатади. Ана шу вақтда иммун тизими сустлашган бўлса, аллергияга мойиллик юз бериши мумкин. Иммунитетни мустаҳкамлаш чораларини кўриш, аллергия хуружидан сақланишнинг биринчи усулидир.\nМавсум аллергияси асосан гулчанглари эвазига юз беради ва тиббиётда поллиноз деб аталади. Аллергияни уч даврга бўлиш мумкин. Бошланғич даври – март ойининг бошидан май ойи ўртасигача, яъни дарахтлар гуллаши пайтига тўғри келади.\nИккинчи даври май ойидан июлнинг охири, август бошигача давом этади. Бу вақтда дала ўтларининг гуллаши юз беради. Учинчи даври эса бошоқли ўсимликлар гуллаши билан боғлиқ бўлиб, август ойидан ноябргача чўзилади.\n— Ўзига хос белгилари қайсилар?\nАллергик инсон аллерген билан тўқнашганда, аллергик реакция дарҳол юзага келмайди. Иммун тизими аста-секин моддага нисбатан сезгирликни оширади. Вақт ўтиб, тана ўзига хос юқори сезгирликка эга бўлади, бу жараён сенсибилизация деб аталади. Баҳор мавсумида аллергия кўпинча чанг ва гул чангига нисбатан қўзғалади.\nУнинг симптомлари қуйидагилардир:\n- бурун битиши;\n- кўзларнинг қичиши;\n- бурундаги қичишиш;\n- кўзларнинг шишиши;\n- кўзларнинг ёшланиши.\nТеридаги аллергия аломатлари:\n- тери пўст ташлаши;\n- тери қуруқлашиши;\n- тери қизариши;\n- терида қизғиш тошмалар пайдо бўлиши.\nБаҳор мавсумида ушбу белгиларга дуч келсангиз, албатта, аллерголог мутахассисга мурожаат қилишни тавсия этамиз. Сабаби — ўзбошимчалик билан нотўғри даво чораларини қўллаш аллергияни кучайтириш ёки бошқа хасталикларнинг келиб чиқишига сабаб бўлиши мумкин. Хусусан, астма касаллиги келиб чиқиш эҳтимоли юқори ҳисобланади. “Замин” янгиликларини “Youtube”да кузатиб боринг\n7-02-2021, 18:00, Жамият\nКардамонни нима сабабдан шамоллаш мавсумида рационга киритиш керак?\n5-01-2021, 22:30, Жамият\nЯнгиликлар » Жамият » Нега баҳорда аллергия кучаяди?


23 январ 2022, Тошкент вақти: 20:07\nЎзбек-қирғиз чегарачилари ўртасида бўлган отишма чоғида ҳар икки томондан жами икки чегарачи ҳалок бўлгани ва уч одам яралангани тасдиқланди.\nҚирғизистон Чегара хизмати тарқатган маълумотда айтилишича, 17 июл куни Кўктош-Булоқбоши автомобил йўлини таъмирлаш ишлари олиб борилган. Йўлининг бир қисми баҳсли ҳудуд бўлиб ҳисобланган. Асосан маҳаллий аҳоли вакилларидан иборат бўлган йўл таъмирчилари йўлнинг баҳсли ҳудуддан ўтувчи қисмини ҳам таъмирлай бошлаган. Қирғизистон Чегара хизматининг маълум қилишича, мазкур ҳудуд баҳсли экани ҳақида таъмирчилар огоҳлантирилган эди. Аммо шунга қарамай, маҳаллий аҳоли ишни тўхтатмаган.\nЎзбекистон матбуотида эса чегарадаги воқеа "қирғиз чегарачиларининг провокацияси" сифатида баҳоланган. Яъни Ўзбекистон томони фикрича, ўқ отишни биринчи бўлиб 20 нафар қирғиз чегарачиси бошлаган.\nҚирғиз-тожик чегарасида зобит отилди


Суданда коммендант соати ва фавқулодда ҳолат бекор қилинди | Najot.org\nСуданда коммендант соати ва фавқулодда ҳолат бекор қилинди\n14.04.2019 Нажот 0 коментариев коммендант соати,Судан\nСудандаги ўтиш даври ҳарбий кенгаши раҳбари генерал-лейтенант Абдул Фаттоҳ ал-Бурҳон мамлакатда коммендант соатини бекор қилди. Бу ҳақда «Новая газета» хабар берди.\nШу билан бирга фавқулодда ҳолат ҳам бекор қилинган.\nФаттоҳнинг айтишича, мамлакатда тотув фуқаролик жамияти ташкил қилинади. Ўтиш даври эса икки йил давом этади. Шунингдек, у намойишлар пайтида ҳибсга олинганларнинг барчаси озод қилиниши, намойишчиларни ўлдирганлар эса судга тортилишига ҳам ваъда берган.\n«Биз одамларга ҳаёт юкини енгиллаштиришга ёрдам бериш учун муаммолар устида ишлаяпмиз. Шу билан бирга, биз Судан фуқароларини ва партияни оддий ҳаётга қайтишга чақирамиз», — дейди Фаттоҳ. Бундан ташқари, у президент Умар ал-Башир режими ва унинг белгиларини йўқ қилишни ваъда қилган.\nСудан Мудофаа вазири Авад бин Ауф 11 апрель куни ал-Баширнинг ҳибсга олингани, ҳукумат ва парламентни тарқатиб юборилиши ҳамда Конституциянинг тўхтатилишини эълон қилган эди. У икки йил давомида мамлакатни ҳарбий кучлар бошқариши айтган.\n← АҚШ молия вазири Хитой билан савдо уруши оқибатларига тайёрлигини маълум қилди\nҚасим Жомарт Тоқаев Ўзбекистонга келди →\nАҚШ молия вазири Хитой билан савдо уруши оқибатларига тайёрлигини маълум қилди\nАҚШ молия вазири Хитой билан савдо уруши оқибатларига тайёрлигини маълум...


Оролбўйида саноат тобора ривожланмоқда\nГлавная "БИРЖА" Оролбўйида саноат тобора ривожланмоқда\nМустақиллик йилларида Қорақалпоғистон иқтисодиёти 3,4 баробардан кўпроқ ўсиб, аҳолининг реал даромадлари жон бошига ҳисоблаганда қарийб 9,9 баробар ошди. Бу ютуқларга эришиш учун ўтган давр мобайнида унинг иқтисодиётига 17,2 трлн. сўм ҳажмида инвестициялар жалб этилиши ҳисобидан ҳудуд учун бутунлай янги бўлган нефть ва газ кимёси, замонавий қурилиш материаллари саноати, темир йўл, электроника, фармацевтика, юқори технологияларга асосланган озиқ-овқат ва тўқимачилик саноати каби тармоқ ва соҳаларга асос солинди.\nҚорақалпоғистон мамлакат кимё саноатининг таянч тоғларидан бирига айланмоқда. Йилига 100 минг тонна кальцийлаштирилган сода ишлаб чиқараётган “Қўрғирот сода заводи” унитар корхонаси фикримизнинг ёрқин далилидир. Бугунги кунда корхонада 109,5 млн. АҚШ доллари миқдорида инвестиция киритиш ҳисобига йилига қўшимча 100 минг тонна, жами 200 минг тонна маҳсулот ишлаб чиқариш йўлга қўйилмоқда. Тайёр маҳсулот юртимиз эҳтиёжини қондиришдан ташқари, МДҲ мамлакатлари, жумладан, Россия, Қозоғистон, Қирғизистон, Туркманистонга экспорт қилиняпти.\nШу ўринда Ўзбекистон ва Жанубий Корея ҳамкорлигининг юксак намунаси бўлган Устюрт газ-кимё мажмуаси (умумий қиймати 4 млрд. АҚШ доллари) ҳақида алоҳида тўхталиш жоиз. Мажмуанинг ишлаб чиқариш қуввати йилига 387 минг тонна полиэтилен, 83 минг тонна полипропилен ва 102 минг тонна пиролиз дистилятига тенг.\nИшлаб чиқарилаётган полиэтилен ва полипропилен маҳсулотлари Хитой, Россия ва Туркияга экспорт қилинмоқда.\nМаҳаллий хомашёдан самарали фойдаланишга ўтилгани боис қуйидаги тадбирлар амалга оширилди:\n– Нукус шаҳрида қиймати 10 млрд. сўмлик, йилига 27 млн. кв.дм терини қайта ишловчи “Ориент текноложи” корхонаси иш бошлади;\n– Амударё туманида 10 минг жуфт пойабзал ишлаб чиқарувчи “Бойовул пойабзал” корхонаси ишга туширилди;\n– Элликқалъа туманидаги “Эл рози Нур” МЧЖда 250 млн. сўм миқдоридаги инвестицияни ўзлаштириш ҳисобига вермикулит асосида иссиқлик сақловчи қуруқ қурилиш материаллари ишлаб чиқаришни ташкил қилиш лойиҳалари амалга оширилди.\nБулардан ташқари, Нукус шаҳрида “Истиқлол” болалар боғи қурилди, “Дўстлик” канали соҳилининг 2,5 километри хиёбонга айлантирилди ва Ёшлар маркази ташкил этилди.\n2016 йилда Қорақалпоғистон Республикасида барча манбалар ҳисобидан жами 2 трлн. 811 млрд. сўм инвестициялар ўзлаштирилди. Шу жумладан, инвестицион дастур асосида даволаш-профилактика масканларида, мактаб ва коллежларда 50 млрд. сўмликка яқин капитал таъмирлаш ва реконструкция ишлари бажарилди. Шунингдек, 55 та сув таъминоти объектида 18 млрд. сўмлик қурилиш ишлари бажарилиб, 111 км. лик ичимлик сув таъминоти объектлари фойдаланишга топширилди. Шунинг натижасида 16 мингдан зиёд аҳолининг сув билан таъминланиши яхшиланди.\n2017-2021 йилларда Қорақалпоғистонни ижтимоий-иқтисодий ривожлантириш бўйича ишлаб чиқилган махсус дастур асосида республикада яқин беш йилда саноатга қиймати 2 трлн. 433 млрд. сўмлик 570 лойиҳани амалга ошириш назарда тутилиб, шу йўналишдаги ишлар бошлаб юборилди. Шу билан бирга, саноат салоҳиятини ошириш мақсадида бир қанча корхоналарда модернизация ишлари якунланди ва бунинг натижасида рақобатбардош маҳсулотлар ишлаб чиқариш кўлами 1,5-2 баробар ортиши кутилмоқда.